ЁРДАМГА МУҲТОЖ ЁШЛАР НЕГА ЭЪТИБОРДАН ЧЕТДА ҚОЛЯПТИ? - Ўзбекистон овози газетаси\nЁРДАМГА МУҲТОЖ ЁШЛАР НЕГА ЭЪТИБОРДАН ЧЕТДА ҚОЛЯПТИ?\nЎзбекистон ХДП Марказий Кенгашининг «Ёшлар — келажак таянчи» лойиҳаси доирасида Сирдарё вилоятининг Янгиер шаҳри ҳамда Оқолтин туманида ёшлар билан юзма-юз мулоқотлар ўтказилди.\nДастлаб Янгиер шаҳридаги маҳаллаларда бўлдик. «Наврўзобод» маҳалласида истиқомат қилувчи 12 ёшли Иброҳим Сафаров туғма ногирон. Уйда таълим олади. Мактаб ўқувчилари учун ўқиш 4 сентябрда бошланган. Лекин дарс жадвали тасдиқлаб берилган бўлса-да, бу болага ҳали бирор соат ҳам дарс ўтилмаган. Иброҳимнинг онаси ўқитувчилар китоблар бериб кетганини айтди.\nИброҳим билан суҳбатлашдик. У география фанига қизиқишини айтди. Яна бир масала аён бўлди. У қарийб икки йилдирки, ногиронлик аравачаси олиш учун рўйхатда турар экан. Аммо ҳануз унинг навбати етиб келмаган.\nШу ўринда савол туғилади: ногиронлик аравачаси кимларга берилмоқда? Навбат етиб келиши нега бунчалик қийин? Афсуски, бу саволларга ҳеч ким жавоб беролмади. Чунки Янгиер шаҳар тиббиёт бирлашмаси вакиллари уйма-уй юришга тоқат қила олишмайди чоғи, учрашувга келишмади. Мазкур ҳолат бўйича ҳудуддаги мутасаддилар тегишли равишда ечим топишга ваъда берди.\nШундан сўнг «Шодлик» маҳалласида яшовчи Турсунбой Бегматовнинг хонадонида бўлдик. Етти кишидан иборат оила икки қаватли уйнинг биринчи қаватида ижарада турар экан. Хонадон келини Зуҳра опанинг сўзлари билан айтганда, Турсунбой ака сил касалликлар диспансерида рўйхатда туради. Ҳар замонда ҳамширалар нималарнидир дафтарига ёзиб кетишади. Унга ногиронликни белгилаш масаласи эса Янгиер шаҳар тиббиёт бирлашмаси мутахассисларини қизиқтирмай келмоқда. Хонадон бекаси ва келини фаррош бўлиб ишлайди. Оиланинг қолган аъзолари муқим ишга эга эмас.\nЯнгиер шаҳар бандликка кўмаклашиш бўлимидан мутахассисларни ишчи гуруҳи билан биргаликда уйма-уй юришга таклиф этиб, шаҳар ҳокимлигига хат берилган эди. Аммо бирор-бир вакил келмагани оқибатида 3 нафар ишсиз одам ёрдам кўрсатиш бўйича аниқ хулосага келиш қийин кечди.\nАббос Райимқулов Заҳириддин Муҳаммад Бобур маҳалласида истиқомат қилади. У айни вақтда коллеж ўқувчиси, дарсдан бўш вақтларида ишлайди, спорт билан шуғулланади. Маҳалла раисининг айтишича, маҳаллада 18 нафар уюшмаган ёшлар бор. Аббос ўқиш ёки иш билан банд бўлмаган йигит-қизларни тўгаракларга жалб қилиши, Ёшлар иттифоқи билан ҳамкорликда ишлашига келишиб олдик. Бу таклиф ёшларга ҳам маъқул бўлиб, уни қўллаб-қувватлашди.\nЯнгиер шаҳрида яна бир қанча ёшлар билан суҳбат ўтказишимиз керак эди. Уларни бир хил муаммо, яъни ишсизлик ташвишга солади. Айтганимиздек, соҳа вакиллари ислоҳотларга беписанд бўлса, ким билан бу масалани муҳокама қилиш мумкин?..\nЯнгиер шаҳрида жуда кўплаб ижобий ўзгаришлар бўлмоқда. Ёшларга ҳар томонлама зарур шарт-шароитлар яратиб берилган. Бунинг учун давлат бюджетидан катта маблағлар ажратилган. Ушбу маблағнинг бир қисмидан ойлик олиб, бола-чақасини боқаётган, рўзғор тебратаётган масъуллар ўз вазифасини виждонан бажарса, мақсадга мувофиқ бўлар эди.\nОқолтин туманидаги алоҳида қўллаб-қувватлашга эҳтиёжманд оилаларга йўқлов уюштирдик. «Мустақиллик» маҳалласи фаоллари 2006 йилда туғилган ногирон Рихситилло Холиқовнинг ҳолидан доимий хабар олиб туради. Моддий ёрдам ажратилади.\nМаҳалладаги икки қаватли уйлар 1963 йилда қурилган. Канализация тизими ишламайди. Болалар майдончаси учун ажратилган ерда аҳоли омборхона, тандирхона, молхона, товуқхона қуриб олган. Туман архитектура бўлимининг бундан хабари бўлса керак. Одамлар бу ҳолатдан норози бўлишмоқда. Улар шароитни яхшилаш ва қатор ижтимоий масалаларда ёрдам сўрашди.\n«Депутатга беписандлик — халққа беписандлик». Депутатлар бу сўзларидан мамнун албатта. Аммо депутатнинг ўз сайловчилари билан ишламаётганини нима билан изоҳлаш мумкин? Маҳалладаги аёллар «бизнинг депутат ким ўзи?», деган савол беришди. Ачинарлиси, бундай ҳолат бошқа маҳаллаларда ҳам кузатилди.\n«Обод» маҳалласида яшовчи, 1991 йилда туғилган Ўткир Алиқулов 1-гуруҳ ногирони. Бундан 7 йил олдин тўшакка михланиб қолган. Қайси шифохонага бормасин, «биз даволай олмаймиз, қабул қила олмаймиз», деб Ўткирни қайтаришар экан:\nПартия Марказий Кенгаши, вилоят ва Оқолтин туман кенгаши вакиллари, партия гуруҳи аъзолари мулоқот давомида аниқланган масалаларга тегишли идоралар ҳамкорлигида ечим топишга келишиб олишди. «Маҳалла туман-вилоят республика» тартибида иш олиб бориладиган бўлди.\nҲаёт йўллари ўнқир-чўнқир. Аммо муаммоларни ечишда ҳамма бир ёқадан бош чиқарса, қанчадан-қанча одамлар ташвишдан холи бўлади. Бунинг учун қўлни-қўлга бериб, ким бўлишимиздан қатъи назар, жонни койитиб ишлашимиз керак бўлади.\nЎзХДП Сирдарё вилоят кенгаши раиси ўринбосари.


Энди тўй ва бошқа маросимларимиз қандай ўтади?\n16.09.2019 Чоп этиш учун\n2019 йил 16 сентябрь куни Олий Мажлис Қонунчилик палатасининг навбатдаги мажлиси бўлиб ўтди. Унда депутатлар халқимизнинг узоқ йиллик қадриятлари ва анъаналарини ўзида акс эттирган тўйлар, оилавий тантаналар, маърака ва маросимлар, марҳумларнинг хотирасига бағишланган тадбирлар ўтказиш масалаларини муҳокама қилдилар.\nТаъкидланганидек, жорий йилнинг 14 сентябрь куни Олий Мажлис Қонунчилик палатаси ва Сенати Кенгашларининг қўшма мажлиси ўтказилди. Унда тўйлар, оилавий тантаналар, маърака ва маросимларни ўтказиш билан боғлиқ муносабатларни тартибга солиш масалалари икки палата аъзолари томонидан атрофлича муҳокама қилиниб, мазкур тадбирларни тартибга солиш мақсадга мувофиқ, деб топилди.\nОлий Мажлис палаталари Кенгашларининг Қўшма қарори билан тасдиқланган Низомга мувофиқ, тўйлар, оилавий тантаналар, маърака ва маросимлар фақат бир кун (дафн этиш маросими бундан мустасно) соат 06:00 ва 23:00 оралиғида ўтказилади. Ҳудудларнинг шароитларидан келиб чиқиб, халқ депутатлари туманлар ва шаҳарлар Кенгашлари томонидан ош бериш маросимининг вақти алоҳида белгиланади. Соат 23:00 дан кейин тўйлар, оилавий тантаналар, маърака ва маросимларни давом эттиришга йўл қўйилмайди.\nМажлисда таъкидланганидек, дафн этиш ва мотам маросимлари кўпи билан уч кун мобайнида чекланмаган миқдордаги фуқаролар иштирокида ўтказилиши мумкин, ош бериш маросими бундан мустасно. Миллий анъаналарга ёт, одоб-ахлоқ қоидаларига зид бўлган турли шоуларни, ортиқча вақт ва харажат талаб қиладиган тўйлар, оилавий тантаналардан олдинги, тадбир давомидаги ва ундан кейинги қўшимча расм-русумларни ўтказишга йўл қўйилмайди.\nОилавий тадбирларнинг дабдабасиз, камхарж ва ихчам, шунингдек, Низом талабларига мувофиқ ўтказилиши учун биринчи навбатда маҳалла фуқаролар йиғинлари раислари ва ички ишлар органлари профилактика инспекторлари шахсан масъул ҳисобланади.\nМажлисда депутатлар Ўзбекистон Республикаси Олий Мажлиси Қонунчилик палатаси ва Сенати Кенгашларининг “Тўйлар, оилавий тантаналар, маърака ва маросимлар ўтказилишини тартибга солиш тизимини янада такомиллаштириш тўғрисида”ги Қўшма қарорини тасдиқладилар.\nУшбу қарор юзасидан бир қатор депутатлар ўз муносабатини билдирди.\nАбдурашид ТЎХТАБОЕВ, Олий Мажлис Қонунчилик палатаси депутати, Ўзбекистон “Миллий тикланиш” демократик партияси аъзоси:\n— Яхши биласиз, парламентимиз юқори палатаси томонидан 2018 йил март ва июнь ойларида тўй-ҳашамлар, оилавий тантаналар, маърака ва маросимлар, марҳумларнинг хотирасига бағишланган тадбирлар ўтказилишини тартибга солишга доир қарорлар қабул қилинган эди. Ушбу қарорларни халқимиз жуда яхши кутиб олгани боис, ўтган давр мобайнида айни соҳада қатор ижобий натижаларга эришилди. Хусусан, Ўзбекистон Қорақалпоғистон Республикаси Жўқорғи Кенгеси, халқ депутатлари вилоят, туман ва шаҳар Кенгашларида, шунингдек фуқаролар йиғинларида оилавий тадбирлар ўтказилишини тартибга солиш масалалари бўйича комиссиялар тузилди. Сенаторлар, депутатлар, жамоат ташкилотлари вакиллари, зиёлилар, ижодкорлар иштирокида кўплаб тушунтириш ва тарғибот тадбирлари ўтказилди. Ушбу жараёнда биз — депутатлар ҳам фаол қатнашдик, халқимизнинг, сайловчиларнинг айни масала бўйича фикр-мулоҳазаларини тинглаб бордик, уларни қийнаётган масалаларни батафсил ўргандик. Албатта, парламентимиз палаталари Кенгашлари томонидан куни кеча қабул қилинган қўшма қарорга ўз-ўзидан келингани йўқ. Жойларда ўтказилган ана шу учрашувларда халқимиз томонидан тўй-тантаналарни ихчам, камхарж ва дабдабадан холи, жамоат тартибини сақлаш бўйича билдирилган фикр-мулоҳазалар, илгари сурилган таклифлар бунда муҳим асос бўлди.\nЁрмамат ХОЛИЁРОВ, Олий Мажлис Қонунчилик палатаси депутати, Ўзбекистон “Адолат” социал-демократик партияси аъзоси:\n— Бугун биз мажлисда тасдиқлаган Қўшма қарор халқимизнинг нафақат тўй-тантана ва маросимларини тартибли ўтказиш, балки жамиятимизда ижтимоий адолат тамойилларини янада мустаҳкам қарор топтиришда ҳам муҳим аҳамият касб этади. Тартиб-интизом, ижтимоий адолат устувор жамиятда эса, қонунийлик, миллий урф-одат ва қадриятларга содиқлик, жамоатчилик фикрини инобатга олиш тамойилларига риоя этилиши таъминланади. Шу маънода, тўлиқлигича халқимизнинг ўз хоҳиш-иродасини ифодалаган мазкур Қўшма қарор амалиётда ўзининг ижобий самарасини албатта беради, деб ўйлайман.\nКозим ТОЖИЕВ, Олий Мажлис Қонунчилик палатаси депутати, Ёшлар масалалари бўйича комиссияси раиси:\n— Мазкур Қўшма қарор халқимизнинг миллий урф-одатлари, маънавияти, маданияти, анъаналари ва қадриятларини ҳурмат қилишга, жамоат тартибини сақлашга, фуқароларнинг ҳуқуқларини ҳимоя қилишга, оилавий тадбирларни ўтказишда шуҳратпарастлик, дабдаба ва исрофгарчиликнинг олдини олишга қаратилгани билан аҳамиятлидир. Шу боис ҳам жамиятимизнинг фаол қатлами бўлган ёшлар буни самимий қабул қилмоқда, керак бўлса, улар ихчам, дабдабадан холи, миллий қадриятларимиз мос тўйларни ўтказишда ўзлари намуна кўрсатяпти. Бу ҳам мазкур Қўшма қарор нечоғли тўғри, халқимизнинг кўнглидаги гап бўлганини англатади.\nКўришлар сони: 9334


Маҳалланинг ёш китобхонлари сараланди - Фуқароларнинг ўзини ўзи бошқариш органлари фаолиятини мувофиқлаштириш бўйича Бухоро вилояти кенгаши\nМаҳалланинг ёш китобхонлари сараланди\nФуқароларнинг ўзини ўзи бошқариш органлари фаолиятини мувофиқлаштириш бўйича вилоят Кенгаши томонидан “Мен ўқиган китоб” кўрик-танловининг вилоят босқичи ўтказилди.\n14-20 ҳамда 21-30 ёш тоифасида маҳалла ва шаҳар-туманлар босқичларида ғолиб бўлган 26 нафар иқтидорли ўғил-қизлар\nиштирок этган вилоят босқичида “Буюк мутафаккир ва адиб” , “Бадиий асарлар билимдони” ва “Шеърият” шартлари бўйича ўз имкониятларини синовдан ўтказишди.\nТанловнинг 14-20 ёш тоифасида тенгдошларига нисбатан билим ва тафаккур қамровини намоён эта олган Жондор туман “Қазоқон” маҳалла фуқаролар йиғинида яшовчи Озода Раупова мутлақ ғолиб деб топилди. Когон шаҳридаги “Туркистон” маҳалла фуқаролар вакиласи Тахмина Қўзиева ҳамда Қоровулбозор туман “Чўлқувар” маҳалласидан келган Нодира Раҳмиддиновага мос равишда иккинчи ва учинчи ўринлар насиб этди.\nТанловнинг 21-30 ёш тоифасида Ғиждувон тумани “Пахтаобод” маҳалла фуқаролар йиғинида яшовчи Шаҳноза Қодирова энг юқори балл тўплаб, фахрли биринчи ўринни қўлга киритди. Когон туман “Мустақиллик” маҳалла фуқаролар йиғини вакили Шукрулло Тўланов ҳамда Қоракўл туман “Оқолтин” маҳалла фуқаролар йиғини шаънини ҳимоя қилган Марҳабо Хайруллаевалар ҳам совриндорлар қаторидан ўрин олишди. Ғолиб ва совриндорлар вилоят кенгашининг диплом ҳамда қимматбаҳо совғалари билан тақдирландилар.\nАвтор: кўрсатилмаган / Манба: Бухоро вилоят Маҳаллалар кенгаши / Кўришлар: 63


ФОТОТАНЛОВ ЛОЙИҲАСИДА РАЙХОН! 31.01.2014 14:02\n“Фототанлов” лойиҳаси, “Тасвир” газетаси томонидан, X Frame Media Production студияси ҳомийлигида ҳамда, Fattohhon.com интернет сайти ҳамкорлигида ўтказилиб келинмоқда.\n“Фототанлов” ғолибини эса, X Frame Media Production студияси томонидан фотосессия кутади!\n“Фототанлов”нинг декабрь ойи ғолибини аниқлаш учун, ҳайъат аъзоси сифатида, бу гал кўпгина мухлисларнинг талаб ва истакларига кўра, хонанда Райҳон ва унинг умр йўлдоши Йигитали Мамажонов таклиф этилди!\nЖараённи эса, фотограф Аҳрор Назиров суратга туширди.\nРайҳон ва Йигитали Мамажоновлар декабрь ойида, “Тасвир” газетасига мухлислар томонидан юборилиб, чоп этилган барча рангли фотосуратлар билан бирма-бир танишиб чиқдилар.\nХонанда Райҳоннинг таклифи билан Янги 2014 йил бошланиши муносабати билан, Янги йилга муносиб совға сифатида, ғолиб бир эмас, 2 та бўлди!\n“Янги йилда мўъжизалар юз беради. Шунинг учун ҳам, ғолиб Янги йил сони учун 2 та бўлсин!” деди Райҳон.\nСўнг, шунча фотосурат орасидан, Райҳон ва Йигитали томонидан, газетанинг №50 (839) 12 декабрь (2013 йил) сонидаги Айюбхон Рустамов томонидан юборилган “Қўлимда нима бор топинг-чи?” фотосурати, ҳамда “52 (841) 26 декабрь (2013 йил) сонидаги Лайло Содиқова томонидан юборилган “Навбат мусиқий танаффусга!” фотосуратлари ғолиб деб топилди! Бахтиёр жуфтлик Райҳон ва Йигитали, яхши ният билан мана шу ўғил ва қиз бола суратларини ғолиб деб эълон қилишди.\nРайҳон: - Биринчидан ғолибларни танлаш жуда ҳам қийин бўлди! Кейин, Янги йил бўлганлиги учун ҳам, бир эмас, 2 та ғолиб бўлишини истадик. Ҳамма суратларни кўриб чиқдик. Ҳамма болалар бир-бирларидан чиройли, бир-бирларидан ширин. Лекин, Янги йил мавзусига мос келганлиги учун, ўйлаб-ўйлаб иккита қуёнча кийимидаги бир қизча ва бир ўғил болани ғолиб деб топдик!\nЙигитали Мамажонов: - Биз икковимиз ҳам бир хил фикрдамиз. Болажонлар ҳаммаси жуда ҳам ширин. Ҳамма болажонлар бир хилда чиройли, қалби тоза, соф. Ўйлашимизча, Янги йилга қуёнчалар мавзуси яқинроқ. Оппоқ қуёнчалар оппоқ қорни эслатишади. Шунга ўйлаб, қуёнча кийимидаги болажонларни ғолиб сифатида танладик.\nX Frame Media Production студияси раҳбари Иззат Юсупов: - Суратларни кўриб, очиғи қайси бирини танлаш ҳам мушкул. Шунинг учун ҳам, Райҳон ва Йигиталининг фикрига қўшилган ҳолда, мана шу болажонларни ғолиб деб топдик. Ҳар қандай байрамда аввало болажонлар қувонадилар. Айниқса, Янги йил улар учун алоҳида байрам. Шуни ҳисобга олган ҳолда, биз ҳам болажонларни қувонишларини истаймиз.\nДемак, мазкур фотосуратлар эгаларини X Frame Media Production студияси томонидан фотосессия кутмоқда!\nҲар ойда, “Фототанлов” ғолиблари аниқланади. “Тасвир” газетаси ва www. Fattohhon.com сайтини кузатиб боринг, чунки, “Фототанлов” лойиҳаси “Тасвир” газетасида чоп этилади, лойиҳанинг барча репортаж фотосуратлари эса, www. Fattohhon.com сайтида ҳам бериб борилади.


Кейинги бир йилдан ортиқ вақт мобайнида фаол ташқи сиёсат олиб боришга интилаётган Ўзбекистон энг аввало, қўшни давлатлар билан муносабатларни ривожлантиришга устувор аҳамият бермоқда. Марказий Осиё мамлакатлари билан алоқаларнинг ривожланаётгани бунинг ёрқин далилидир. Жумладан, Ўзбекистон-Қирғизистон ҳамкорлиги янги мазмун-мундарижага эга бўлиб бормоқда. Парламентлар, турли вазирлик ва идоралар, ҳудудлар ўртасида алоқалар тобора кенгаяётганлиги эътиборга моликдир.\nЎтган ҳафтада мамлакатимиз ижтимоий-сиёсий ҳаётида рўй берган муҳим воқеаларнинг бири ҳам мана шу мавзуга тааллуқлидир. Биз Қирғизистон Республикаси Президенти Сооронбой Жээнбековнинг Ўзбекистонга расмий ташрифини назарда тутмоқдамиз. Чунки у ҳар икки давлат ўртасидаги муносабатлар даражасини янада юқори босқичга кўтаришда муҳим аҳамият касб этди. Яна шуниси ҳам борки, қўшни мамлакат раҳбари ўзининг хорижга дастлабки ташрифларидан бирини айнан Тошкентга бориш учун ажратди. Демак, ҳар икки томон ўзаро муносабатларни янада ривожлантиришни ўз ташқи сиёсатининг устувор йўналишларидан бири сифатида баҳолайди.\nШу ўринда мамлакатларимиз ўртасидаги ҳамкорлик алоқаларини юқори даражага кўтаришга Президентимиз Шавкат Мирзиёев ва Қирғизистоннинг собиқ раҳбари Алмазбек Атамбаев тамал тошини қўйдилар, дейиш мумкин. Айниқса, давлатимиз раҳбарининг шу йил сентябрида Бишкекка сафари бу борада катта аҳамиятга эга бўлди. Мазкур ташриф аввалроқ Самарқандда эришилган келишувларнинг мантиқий давомига айланди. У ўзаро муносабатлар ривожида янги саҳифа очди. Ўзбекистон ва Қирғизистон ўртасида сиёсий, савдо-иқтисодий, транспорт-коммуникация, маданий-гуманитар ва бошқа соҳалардаги ҳамкорликни янада кенгайтириш ва мустаҳкамлаш истиқболлари, мамлакатларимизнинг чегараолди ҳудудлари алоқаларини фаоллаштириш каби халқларимиз манфаатларига хизмат қиладиган қатор келишувларга эришилди. Бу эса албатта, асрлар давомида ёнма-ён яшаб келаётган, тили, дини ва дили бир икки қардош халқни беҳад қувонтирди.\nОктябрь ойи бошларида мамлакатларимиз ўртасидаги давлат чегараларини дўстлик, яхши қўшничилик ва ҳамкорлик чегарасига айлантиришга ҳаракат бошланди. Хизмат вазифаси тақозосига кўра ушбу сатрлар муаллифига ҳам Наманган вилоятининг Косонсой туманидаги “Косонсой” чегара мажмуасида бўлиб ўтган икки қардош халқ вакилларининг учрашувида қатнашиш насиб этди. Ўшанда Қирғизистон Республикасининг Жалолобод вилояти Алабука туманидан ташриф буюрган мехмонларни давлат ва жамоат ташкилотлари раҳбарлари, мамлакатимизда истиқомат қилаётган қирғиз миллатига мансуб юртдошларимиз, кенг жамоатчилик намоёндалари ва ёшлар карнай-сурнай садолари остида кутиб олдилар. Ўз-ўзидан, табиий раввишда тантанали митинг бошланиб кетди. Унда сўзга чиққан ҳар икки томон вакиллари халқларимиз ўртасидаги ўзаро дўстлик ришталари қадим тарихга эгалигини, энди эса сиёсий, иқтисодий ва маданий ҳамкорликни янада мустаҳкамлаш, яқин қўшничилик муносабатларини юқори босқичга кўтариш учун янги имкониятлар вужудга келганлигини таъкидладилар.\nЯқинда Қирғизистон Республикаси Президенти лавозимига сайланиб, ишга киришган Сооронбой Жээнбековнинг Ўзбекистонга расмий ташрифи ҳам икки мамлакат ўртасида мустаҳкамланиб бораётган дўстлик ва ҳамкорлик алоқаларини янада ривожлантиришга хизмат қилиши шубҳасиз. Икки давлат раҳбарининг музокаралари чоғида бу йил Ўзбекистон ва Қирғизистон муносабатлари ривожида тарихий аҳамиятга эга бўлганлиги қайд этилди. Мустаҳкам сиёсий ирода, кўплаб масалалар юзасидан ҳамфикрлик, ўзаро ҳамкорликка интилишнинг муштараклиги туфайли барча соҳалардаги алоқалар тараққий топа бошлади. Мамлакатларимиз ўртасидаги дўстлик, яхши қўшничилик ва стратегик шериклик муносабатларини янада кучайтириш йўлида янги-янги қадамлар қўйилиши аниқ.\nБу ўринда Президентимиз Шавкат Мирзиёевнинг қуйидаги сўзларини келтириш мақсадга мувофиқдир: “Қирғизистон – бизнинг яқин қўшнимиз. Шунинг учун бизнинг орамизда ҳеч қандай чегара бўлиши керак эмас. Биз бир-биримизга қалбимизни, бағримизни очдик. Шу боис бугун қандай масала бўлса, ечилиши лозим». Менимча, бу самимий фикрларга қўшилмайдиган инсон юртимизда топилмаса керак.\nЎзаро музокаралар чоғида Ўзбекистон билан Қирғизистон ўртасида сиёсий, савдо-иқтисодий, транспорт-коммуникация, банк-молия, фан-техника, маданий-гуманитар ва ҳудудлараро ҳамкорликни янада ривожлантириш, саноат, қишлоқ ва сув хўжалиги, туризм ва бошқа соҳалардаги ҳамкорликни мустаҳкамлаш масалалари диққат марказида бўлди. Йилнинг ўтган ўн бир ойи мобайнида ўзаро савдо-сотиқ кўрсаткичлари 56 фоиздан зиёд ўсиб, 235 миллион долларга етди. Аммо бу рақамлар мамлакатларимизнинг ҳозирги салоҳиятини тўлиқ акс эттирмайди. Ўзаро товар айирбошлаш номенклатурасини диверсификация қилиш ва яқин йилларда унинг ҳажмини 500 миллион долларга етказиш бўйича топшириқлар берилди. Қирғизистон Президентининг расмий ташрифи доирасида Ўзбекистон саноат маҳсулотлари кўргазмаси ва бизнес-форум ташкил этилгани, ишбилармон доиралар вакилларининг музокаралари ўтказилгани ва уларда икки мамлакатдан кўплаб тадбиркорлар иштирок этгани, қарийб 140 миллион долларлик шартномалар имзолангани мана шу йўлдаги янги қадамлар ҳисобланади.\nБундан ташқари, Қирғизистон ҳудудида Ўзбекистон қишлоқ хўжалиги техникаси, енгил автомобиллари, автобуслари, махсус прицеплари ва маиший буюмларини йиғишни йўлга қўйиш бўйича лойиҳаларни амалга ошириш ҳамда қурилиш материаллари ва тўқимачилик саноатида қўшма корхоналар очиш режалари тасдиқланди. Ўзаро ташрифлар алмашиш, барча соҳаларда қўшма тадбирлар ўтказиш, икки мамлакат фуқаролари ўртасидаги алоқаларни кенгайтириш орқали Ўзбекистон билан Қирғизистон ўртасида ҳудудлараро ҳамкорликни ривожлантириш ва янада мустаҳкамлашга бундан буён ҳам алоҳида эътибор қаратилади. Президентлар қисқа муддатда жаҳон бозорига чиқиш имконини берадиган транспорт ва транзит йўлакларини ривожлантириш, хусусан, «Ўзбекистон-Қирғизистон-Хитой» темир йўли қурилишини имкон қадар тезлаштириш масаласини ҳам муҳокама қилдилар.\nМузокараларда маданий-гуманитар алоқалар ривожи ҳам асосий ўринлардан бирини эгаллади. Ўзбекистонда қирғиз тили ва маданияти, Қирғизистонда ўзбек тили ва маданиятини ўрганишга алоҳида эътибор қаратилаётганлиги маъқулланди. Қирғизистон театр усталари Андижон, Наманган, Фарғона вилоятларига, ўзбекистонлик санъаткорлар Ўш, Ўзган, Аравон, Новқат, Қорасув, Жалолобод шаҳарларига ижодий сафарлар уюштирдилар. Қирғизистонда Ўзбекистон маданияти кунлари бўлиб ўтди. Келгуси йили Ўзбекистонда Қирғизистон маданияти кунларини ўтказиш, атоқли қирғиз адиби Чингиз Айтматовнинг юбилейини кенг нишонлаш ҳам кўзда тутилмоқда.\nИкки давлат раҳбарлари имзолаган Қўшма баёнотда айтилганидай, томонлар Қирғизистон Республикаси Президенти Сооронбай Жеэнбековнинг жорий ташрифи натижаларини мамнуният билан қайд этдилар ҳамда бўлиб ўтган музокаралар ва ташриф давомида имзоланган ҳужжатлар турли соҳаларда икки томонлама ҳамкорликни янада ривожлантиришга янги туртки беришини, шунингдек, давлатлараро муносабатларни ҳар томонлама чуқурлаштиришга салмоқли ҳисса қўшишини таъкидладилар.\nҚирғизистон янги Ўзбекистон муносабатлари босқичда


Ўзбекистонлик муҳожир қотил умрбод қамоққа ташланди\n27 ноябр 2020, Тошкент вақти: 05:45\nРоссия суди томонидан қотилликда айбланган Бобур Солиев.\nМоскванинг Митишчи туманида россиялик аёл ва унинг 11 ойлик гўдагини ваҳшийларча ўлдирганликда айбдор деб топилган ўзбекистонлик Бобурмирзо Солиев умрбод қамоқ жазосига маҳкум этилди.\n7 декабр куни Москва вилоят суди она-болани маст ҳолатда ўлдириб, ўлган аёлнинг пул ва телефонини ўмарган Ўзбекистон фуқароси Бобурмирзо Солиев иши юзасидан ўз ҳукмини эълон қилди.\n"20 яшар Солиев Россия Федерацияси Жиноят Кодексининг 105-моддаси 2-қисми “а”, “в”, “и” бандлари (безорилик майли билан бир неча киши, жумладан ёш болани ўлдириш) ва 158-моддаси 1-қисми (ўғирлик) асосида айбдор деб топилди", дейди Озодлик мухбирига Москва вилояти прокурори катта ёрдамчиси, адлия маслаҳатчиси Марина Каурова:\n- Содир этган жиноятлари асосида Солиев қаттиқ режимли колонияга умрбод қамоқ жазосига маҳкум этилди. Ундан давлат фойдасига 50 минг рубл жарима ундирилди. Шунингдек, суд ўлдирилганлар яқинлари фойдасига маънавий зарарни қоплаш учун 1,5 миллион рубл ундирилиши тўғрисида ҳам қарор қилди. Албатта, кўрсатилган муддатда Солиев бу ҳукм устидан кассация аризаси билан мурожаат қилишга ҳақли, деди прокурор Марина Каурова.\nБобур Солиев ўлдирган Елена ва унинг ўғилчаси Станислав билан.\n2011 йилнинг 8 ноябрида Митишчи туманидаги Поведники посёлкасидаги ўрмонзорлардан бирида 28 яшар Қозоғистон фуқароси Елена К. ва унинг Эрик исмли бир яшар ўғилчаси мурдалари топилди.\nТерговчилар 7 ноябрида содир этилган бу қотилликни содир этганликда айбланиб, 18 ёшли ўзбекистонлик Бобурмирзо Солиев ҳисбга олинганини маълум қилган эди.\nТерговчилар тахминларига кўра, Елена ўғилчаси билан кўчада сайр қилиб юрганида ўлдирилган.\nСолиевнинг терговчиларга ёзиб берган иқрорномасида айтилишича, аввалига Елена уни магазинда ҳақоратлаган. Бу ҳодисадан кейин аламини ичига ютиб юрган ва иккинчи марта ўрмонзорда Еленани кўриб қолган маст ҳолатдаги Бобурмирзо аёлдан болани ўзига кўрсатишни сўраган. Елена унга рад жавобини бергач, муштлашув бошланган.\nБобур Солиев судда\nТергов давомида Солиев рад жавобини олгани боис жаҳли чиққани ва куртка белбоғи билан аёлни бўғганини, йиғлаётган болани эса дарахтга боши билан бир неча маротаба уриб ўлдирганини билдирган. Қотилликни содир этгач Солиев¸ ўз иқрорича¸ Еленанинг қўл телефони ва пулларини ўмарган, телефонни эса кейинчалик 3 минг рублга пуллаган.\nХотини ва боласини сайрга кузатган Еленанинг эри Станислав Самохвалов ўша куниёқ полицияга мурожаат қилган. 2011 йилнинг 8 ноябрида кўнгиллилар ва солдатлар ёрдамида ташкиллаштирилган қидирувлар натижасида йўқолганлар жасади “Дубрава” паркида топилган.\nҚотиллик содир этилганидан уч кун ўтиб оммавий ахборот воситаларида Солиевнинг полицияга ўз оëғи билан келгани ҳақида гап-сўзлар пайдо бўлди.\nБироқ ўшанда Митишчи шаҳар Тергов қўмитаси расмийси Михаил Анисимов Озодликка “Уни ходимларимиз ҳибсга олди, у ўз хоҳиши билан келгани йўқ. Уни ҳибсга олишгандан кейин ўз айбига тўлиқ иқрор бўлди”, деган эди.\nМаълум бўлишича, 18 яшар Бобурмирзо Солиев маҳаллий қурилишлардан бирида ишлаб келган.\nЎлдирилган аёл эса Москвага Қозоғистондан ўқишга келган, шу ерда турмушга чиққан ва бир йил олдин фарзандлик бўлган.\nСудда Солиев ўзининг бундай ваҳшийликни содир этишига кўп ароқ ичганини сабаб қилиб кўрсатган ва олдин берган иқрорномасидан маҳкама давомида воз кечган.\nСуд залидан чиқар экан журналистлар саволига жавоб берган қурбонларнинг яқини Станислав Самохвалов Солиевнинг умрбод қамоққа маҳкум этилганидан мамнун эканини билдирди:\n- Ҳукм масаласида... Мен учун у жуда адолатли. Яхшиям максимал жазони олди. Менимча, уни менга топширишса яхши бўларди, деди рафиқаси ва ўғлидан ажраган москвалик Станислав Самохвалов.


«Сен қўрқоқсан!». Ўзил ўз китобида Моуриньо билан жанжалини эслади\n18:09 / 02.03.2017\n«Арсенал» ярим ҳимоячиси Месут Ўзил ўз автобиографиясида «Реал»да ўйнаганида Жозе Моуриньо унинг ўйинидан қониқиш ҳосил қилмаган бир вазиятни эслаб ўтган.\n«Моуриньо менга қичқирди: «Сен икки марта чиройли пас бериб қўйиш етарли деб ўйлайсанми? Ўзингни яхши ўйнайман деб ҳисоблайсан, аммо 50 фоиз куч билан ўйнай оласан, холос».\nУ пауза сақлади, менга қисилган қирғий кўзлари билан қаради. Мен ҳам унга қараб турар эдим. Биз худди икки боксчи биринчи раунд олдидан бир-бирига тикилгани каби бир-биримизга тикилардик.\nЖозе ҳеч қандай эмоция кўрсатмасди, у шунчаки менинг жавобимни кутарди. Мен ўша лаҳзада уни қанчалар ёмон кўргандим. Лекин умуман олганда ундан нафратланмайман.\n[Баҳс давом этади. Ўзил Моуриньога қарата «Реал» футболкасини ирғитади ва уни кийиб, ўзи футбол ўйнашини таклиф этади].\nМоуриньо эса бақиради: «О, сен таслим бўлаяпсанми? Сен шунақа қўрқоқсан! Нимани танлайсан? Иссиқ душ қабул қилиб олиб, ёлғизликда яхшилаб ўйлашними? Ёки жамоадошларингга, фанатларга ва менга нималарга қодир эканингни кўрсата оласанми?\n[Ўзил душни танлайди]», – дея Ўзилнинг китобидан иқтибос келтирган Sport Witness.\nЎзилнинг китобида Моуриньо унга кўп сабоқ ўргатгани ҳам эътироф этилган.\nЎзил 2010 дан 2013 йилгача Мадрид жамоаси шарафини ҳимоя қилган, худди шу даврда Моуриньо мадридликлар жамоасига устоз бўлган.\nЎзилнинг «Ўйин сеҳри» номли автобиографик китобида Хосеп Гвардиоланинг айби билан «Барселона»га ўтиши амалга ошмай қолгани, отаси туфайли «Арсенал»га келгани ҳамда Туркия ва Германия терма жамоаларидан бирини танлаш зарурати юзага келган вақтлар ҳақида ҳам ёзиб ўтилган.\n«Арсенал»Ўзил билан шартномани узайтиради, Санчес мавсум тугагач эркин агент сифатида кетади\nВидео: Моуриньо ўйин вақтида футболчини банан билан озиқлантирди


«Буюк Дашт тонги» фильми суратга олинмоқда - Номадлар,Турклар,Қозоқ одатлари ва анъаналари,Қозоғистон табиати\n#Қасимхан #фильм #Ақан Сатаев #съёмка\nҚозоғистонда Қасимхан ҳақида фильм суратга олинмоқда. Тарихий картина «Буюк Дашт тонги» деб номланган. Асар Қасимхан шахси шаклланиши ҳақидагина эмас, унинг қозоқ хонлиги гуллаб-яшнаши ва мустаҳкамланиши йўлидаги кураши тўғрисида ҳам ҳикоя қилади. Бош қаҳрамон ролини бир йўла икки актёр ижро этади, ёш хон ролида Данияр Ўразаев, етуклик давридаги образини Берик Айтжанов жонлантиради. Умуман, таркиб машҳур актёрлардан иборат. Фильмда Ерик Жўлжақсинов, Нурлан Алимжанов ва Тунғишбай Жаманқулов каби тажрибали ижодкорларни кўриш мумкин.\nДанияр Ўразаев, актёр:\n– Тарихий фильмда суратга тушиш – қизиқарли, лекин, шундай бўлса-да, елкангизда катта масъулият ётади. Тасвирга олиш ишлари 2-3 ойдан бери давом этмоқда. Съёмка жараёни қизиқарли. Қасимхан образини очиб бериш мушкул. Албатта, мен у ўзига хос феъл-атворли, ҳукмфармо, жасур, қатъиятли, руҳан кучли одам бўлганини тасаввур қиламан, албатта, бу - султон.\nТасвирга олиш ишлари Алмати вилоятида, Қапшағай шаҳри яқинида бўлиб ўтмоқда. Режиссёр Ақан Сатаев айтишича, июль бошларида гуруҳ Кеген қишлоғига кўчади, у ерда овул кўчишига бағишланган саҳналар суратга олинади. Ундан сўнг ижодий таркиб Или дарёси ҳудудига йўл олади.\n– Лойиҳа «Ұлы дала таңы» - «Буюк Дашт тонги» деб аталган, буюк аждодимиз Қасимхан тўғрисида. Тасвирга олиш гуруҳимиз 300 кишидан иборат. Айни пайтда 41-смена, 41-иш кунимиз.\nҚасимхан пухта ўйланган, узоқни кўзловчи қарорлари, оқилона сиёсати билан тарихда қолган. Таъкидлаймиз, фильм тақдимоти декабрда, Қозоғистон Мустақиллигининг 30 йиллигида ўтказилиши режа қилинган.\nҚозоғистон фильми Канададаги нуфузли фестивалда қатнашади\nҚозоғистонлик актёр - Канн кинофестивали ғолиби\n«Qazaq. Олтин одам ҳикояси» ҳужжатли фильми намойиш қилинди\nШарипа Уразбаева - энг яхши режиссёр


Иллат эмас, хислат қидирайлик! – Сурхон тонги\nБош саҳифа / Жамият / Иллат эмас, хислат қидирайлик!\nНоябр 7, 2017\tЖамият Изоҳ қолдириш 833 Кўрилди\nБутун дунёда мисли кўрилмаган даражада ривожланиш ва ўзгаришлар бўлаётган бир пайтда минг афсуски, саводсизлик даражаси бартараф этилганича йўқ. Инсонлар ёзишни, ўқишни ўрганишни истайди.\nБаъзи давлатларда савод чиқариш учун маълум маблағ сарфлашга тўғри келади. Бу имконият эса барчада ҳам мавжуд эмаслиги мана шундай муаммони юзага келтираётир.\nЎзбек ёшлари эса билим олиш билан бирга, бир неча дунё тилларини ўзлаштиришлари учун имкон топаётир. Санъатда ва спортда, фанда мисли кўрилмаган ютуқларга эришиб, халқаро миқёсда танилаётгани ҳар бир юрт- дошимиз қалбини ғурур ва ифтихорга тўлдиради.\nБугунги кунда биз ёшлардан талаб қилинаётган бирдан бир вазифа бу ўқиш-ўрганиш. Хўш, юртимизда яратилаётган имкониятлардан қандай фойдаланаяпмиз?\nЭркинликни турлича тушунаётган шундай ёшлар ҳам борки, ҳали мустақил ҳаётга тайёр бўлмай туриб, ўзларини катта бўлиб қолгандек тутади ва сигарет чекишни, спиртли ичимликлар ичишни одатга айлантиради. Саломатликка зарар етказаётган бу иллатлар уларни замонавий кўрсатадиган восита эмас, катта хавф эканини тушунишса эди. Тўқликка, тинчликка ва эркка қилинаётган бу шўхлик қачондир ўзининг салбий таъсирини кўрсатганда эса “аттанг” дейишдан фойда бўлмайди.\nБугун наркотик ва спирт ли ичимликлар истеъмол қилаётган ёшларнинг келажак тақдири қандай кечаркин? Улардан туғилажак фарзандлар-чи?\nАйрим ёшларнинг кўча-кўйда алламаҳалгача санғиб, мақсадсиз тентираши, кимдир арзимаган пул эвазига ўз оқимларига оғдириб олиши ҳолатлари орамизда учраётгани ачинарли ҳолдир. Динни ниқоб қилиб олган тўдалар ёшлар онгига ёлғон ва пуч ғояларни сингдириб қўйиб, ота-онага, халқ ва Ватанга хиёнат қилишга ундаётгани аччиқ ҳақиқат.\nҲозирда ёшларнинг мўмай даромад топиш мақсадида чет элга чиқиши оммалашиб улгурди. Машойихларимизнинг, олдингдан оққан сувнинг қадри йўқ, нақли худди шу ерда ўз исботини топгандек назаримизда. Негаки, яқинларимиз ёнида, туғилиб ўсган масканимизда соғ-омон меҳнат қилганимизга ҳеч қандай бойлик тенг келмаслигини қачон бошимиз тошга тегишидан олдин тушуниб етишни ўрганар эканмиз!\nКўчамизда 3-4 синфларда ўқийдиган бир бола доим безорилиги билан барчанинг эътиборини тортади. Бир куни бехосдан туртиниб кетган қизчанинг узрини ҳам эшитмай туриб сочларига чанг солди. Оғзига келган сўзлар билан ҳақоратлаб, калтаклай кетди. Ўқитувчилар бориб ажратмагунча тинчимаган бу безори бола жазавага тушган, ўзини бошқара оладиган аҳволда эмас эди. Шундан сўнг, бу бола тарбиясида илдиз отиб бораётган иллатларга сабаб нима экани ҳақида қизиқиб, оиласи ҳақида суриштира бошладим.\nМана гап қаерда экан. Ҳар икки куннинг бирида ичиб келувчи “пияниста” отанинг фарзанд тарбияси учун вақт ажратиши амримаҳол. Оиладаги бундай муҳитда улғаяётган фарзанддан яна нимани ҳам кутиш мумкин?\nБирни кўриб фикр қил, бирни кўриб шукр, деганларидек ҳар биримиз ҳар қандай воқеа, хислат ва иллатларга дуч келганимизда ўз вақтида фикр қилишдан, шукр қилишдан тўхтамайлик! Ҳар қандай ёмонлик ва яхшиликдан хислат қидирайлик! Ўшандагина ҳаётимиз нурафшон бўлади.\nОлдинги Ички ишлар идоралари ходимлари куни\nКейинги Миллий ғурур тарбияси


Ўшанда кўзимда ёш халқаланганди. Сабаби, гиднинг сўзлари ёшлигимда бахтсиз воқеа туфайли дунёдан эрта кўз юмган синглимни ёдимга солди. Мендан узоқда, Ўзбекистонда мени соғиниб, аммо ўқишим ва ишимга доимо ривож тилаб дуо қилаётган онамнинг муштипар чеҳраси кўз ўнгимда гавдаланди. Атрофга боқдим. Бундай аҳволга тушган бир мен эмас эдим. Катта ёшли эркаклар, ҳасса тутган чоллар йиғлаяпти. Кимдир уруш пайти йўқотган ҳамшира сафдоши, севгилиси, кимдир айрилган кампири ёки яқинларини эслаб йиғлаяпти.\nАна гиднинг маҳорати, профессионализми қаерда!? Энг асосийси, ўз касбини суйган, мана шундай унутилмас тасаввур бера оладиган мутахассисгина ҳақиқий профессионал ҳисобланади.\nМазкур рукндаги бошқа мақолалар: « “Ургут ҳаракат” МЧЖда микровельвет ишлаб чиқарилади\tШиддатли ислоҳотларнинг дастлабки самараси ёхуд ўрта ва узоқ муддатли истиқболда иқтисодиётни барқарор ривожлантириш учун кўрилаётган аниқ чора-тадбирлар хусусида »


Инсон фарзанди қаерда, қайси юртда дунёга келса ана шу юрт унинг учун қадрли ватанга айланади. Туғилиб ўсган юртига сидқидилдан хизмат қилиб ва шу ватаннинг тараққиётига ихлос ва иймон билан ўзининг меҳнати ва ҳимояси, миллати ва фаовонлиги дин йўлида хизмат қилмоғи буюрилгандир.\nТарихдан маълумки бирор миллат бошқа миллатни таҳқирламоқчи ёки оёқ ости қилмоқчи бўлса, аввало унинг ватанини босиб олиб вайрон қилган, уларни ватанидан қувиб чиқарган. Ватан, миллат, дин тушунчалари инсон учун ҳар нарсадан азиз ва мукаррамдир.\nАлихонтўра Соғуний ҳазратлари айтадилар: “Инсонни умри давомида энг севган, қадрли, қимматли тўрт нарсаси бордир. Бу тўрт нарсага эга бўлмаган кишилар инсонлик шарафидан маҳрум бўлурлар. Булар озодлик ва эркинлик, меҳнат билан топилган молга ўзи эгалик қилмоғи, туғилиб ўсган она ватани ҳамда асрлар бўйи асраб – авайлаб келаётган муқаддас дини.\nПайғамбаримиз (сав) марҳамат қиладилар: “Молини, жонини, динини, аҳлини ҳимоя қилиш йўлида ҳалок бўлган киши шаҳид мақомидадир”. Ҳакимлар айтадилар: “Инсоннинг вафодорлиги унинг ўз ватани учун қайғуришидан, дўстларини соғинишидан ва умрининг зое кеткизган вақтларига пушаймонлигидан билинади”.\nАллоҳ таоло ватанимизни тинчлигини барқарор айласин, улуғ неъмат бўлган тинчлигимиз абадий бўлсин.\nСададдинов Файзулла, Хива тумани “Улуғ Азиз бобо” масжиди имом — хатиби\nPrevious Post:Закотга доир фатволар


Ўзбекистон ва Россия энергетика вазирлари ҳамкорлик жараёнини муҳокама қилди\n15:48 17.12.2020 (Янгиланган 16:03 17.12.2020)\nРоссия энергетика компаниялари мавжуд лойиҳалар билан ўзаро ҳамкорликни чекламайди ва Ўзбекистон билан ёқилғи-энергетика комплексининг барча соҳаларида ўзаро манфаатли ҳамкорликни кенгайтириш учун тайёр эканлигини таъкидлади.\nТОШКЕНТ, 17 дек - Sputnik. Ўзбекистон энергетика вазири Алишер Султонов жорий йилнинг 14 декабрь куни Москва шаҳрига амалий ташрифи чоғида Россия Федерациясининг қайта тайинланган Энергетика вазири Николай Шульгинов билан учрашди.\nЭлектр энергияси 1 февралдан фақат олдиндан тўлов асосида етказиб берилади\nСултонов Шульгиновни Россия Федерацияси энергетика вазири лавозимига тайинлангани билан қутлади. У Ўзбекистон учун Россия компаниялари билан ёқилғи-энергетика тармоғида ҳамкорлик қилиш стратегик аҳамият касб этишини қайд этди.\nШунингдек Ўзбекистон Энергетика вазири Россиянинг молиявий институтлари билан энергетика лойиҳаларига маблағлар жалб қилиш борасидаги ўзаро муносабатлар ривожининг ижобий динамикасини қайд этди.\nЎз навбатида, Н.Шульгинов нефт-газ соҳасида томонлар ўртасидаги ҳамкорликнинг муҳим йўналишларидан бири сифатида энергетика соҳасидаги ҳамкорликнинг муҳимлигини таъкидлади.\nШу билан бирга, у Россия энергетика компаниялари мавжуд лойиҳалар билан ўзаро ҳамкорликни чекламайди ва Ўзбекистон билан ёқилғи-энергетика комплексининг барча соҳаларида ўзаро манфаатли ҳамкорликни кенгайтириш учун тайёр эканлигини таъкидлади.\nБугунги кунда Ўзбекистон гидроэнергетика соҳасида РФ Ташқи иқтисодий банки молиявий қўмагида 5 та лойиҳа амалга оширилмоқда. Янги мини ГЭС (Дарғом каналида ва Қуйичотқол ГЭС таркибида)лар, амалдаги Фарҳод ва Тўпаланг ГЭСларнинг модернизацияси шулар жумласидан. Гидроэнергетика соҳасидаги яна бир қатор лойиҳалар бўйича ҳамкорлик қилиш масаласи муҳокама қилинмоқда.\nИкки мамлакатнинг нефть ва газ соҳасидаги ҳамкорлиги узоқ йиллик тарих ва муҳим истиқболларга эга. “ЛУКОЙЛ” компанияси томонидан икки МТБ (маҳсулот тақсимотига доир битим) доирасида “Қандим” ва “Ҳисор” конларида 2004-2020 йилларда 84,4 млрд. куб метр табиий газ қазиб олинди. Мазкур лойиҳалар бўйича ўзлаштирилган инвестициялар миқдори 7,4 млрд. доллардан ошди.\n“Газпром” компанияси билан “Шоҳпахта” ва “Жел” конларида қазиш ишлари олиб борилмоқда. Жорий йилнинг 1 ноябрь ҳолатига кўра, “Шоҳпахта” конидан 4,53 млрд. куб метр табиий газ қазиб олинган. Бундан ташқари, “Мустақилликнинг 25 йиллиги” кони бўйича МТБни амалга ошириш доирасида ҳам салмоқли ишлар амалга оширилмоқда.\n“ЛУКОЙЛ” ОАЖ билан ҳамкорликда геология-қидирув ишларини олиб бориш бўйича ҚК ташкил қилиш жараёни давом этмоқда. Ҳозирги вақтда потенциал сармоявий блоклар кўриб чиқилмоқда.


Қиморнинг турлари – oliymahad.uz\nАраб тилидаги “майсир” сўзининг ўзаги “юср” бўлиб, “енгиллик” деган маънони билдиради. Чунки ушбу ўйинда бошқа бир инсонларнинг молини осон усулда қўлга киритиш мавжуд. Шу сабабдан ҳозирги кундаги ютуқли лотереянинг барча турлари карта, нарда ва куч ишлатишга ёки қимор ва пул ютуқларига чақирадиган барча ўйинлар қатъиян ҳаром қилинган.\nҚиморнинг мутлақ ҳаром эканига Аллоҳ таолонинг қуйидаги ояти далил бўлади: “Эй иймон келтирганлар! Албатта, хамр, қимор, бутлар ва (фол очадиган) чўплар ифлосдир. Шайтоннинг ишидир. Бас, ундан четда бўлинг. Шоядки, нажот топсангиз” (Моида сураси, 90).\nҲар бир ўйинда бир томоннинг фойдаси кўзланиб, иккинчи томоннинг зарари вужудга келадиган ҳамда афсус-надоматларга олиб борадиган унсурлар бор экан, у қимор деб эътибор қилинади. Ушбу турдаги ўйинларнинг тақиқланиши Қуръон ва ҳадиси шарифларга кўрадир. Расулуллоҳ алайҳи салом: “Кимда-ким нарда ўйнаса, у гўёки қўлини чўчқанинг гўшти ва қонига ботиргандек бўлибди”, деб марҳамат қилганлар. Бошқа бир ҳадисда эса “Кимки нарда ўйнаса, батахқиқ, у Аллоҳ ва Расулига осий бўлибди”, дедилар.\nУбайдуллоҳ ибн Умар хабар беради: “Қосим ибн Муҳаммаддан “шахмат қиморми? Нарда ҳам қиморми? ” деб сўралганида, у зот: ”Аллоҳнинг зикридан ва намоздан тўсувчи барча нарса қимор”,деб Аллоҳ таолонинг қуйидаги оятини ўқидилар:“Албатта, шайтон хамр ва қимор туфайли ораларингизга адоват ва ёмон кўришликни солишни ҳамда сизларни Аллоҳнинг зикридан ва намоздан тўсишни хоҳлайди” (Моида, 91)\nИмом Шофеий: “Шахмат агар рибо, маъсият, намозни унутишдан холи бўлса, мубоҳ, чунки қимор молнинг зое бўлиши ва бировнинг молини олишни вожиб қилади. Модомики, шахматда бундай хусусият йўқ экан, у қимор эмас”, дедилар.\nИслом шариатининг яна бир мўжизасидан бири 1400 йил олдин нозил бўлган Қуръон ва ҳадиси шарифларнинг бугунги кун масалаларига ҳам ечим бўлаётганидир. Қуръоннинг мукаммаллиги ҳам қонун-қоидаларнинг инсониятга ҳар вақт, бирдай жорий бўлишида.\nПсихологлар пул тикиладиган ўйинлардан сақланишнинг энг яхши чораси – унга яқинлашмаслик, деган хулосага келдилар. Расулуллоҳ алайҳи саломнинг саҳобалари Қуръон ва ҳадисларнинг моҳиятига шунчалар етганларки, пул ўйналадиган исталган ўйин тақиқланганига шубҳа ҳам қилмаганлар.\nҚимор инсонни нафақат дин ишларидан, балки кишининг кундалик юмушларидан ҳам чалғитиб қўяди. Унга муккасидан кетган одам пул топиб уни совуриш учун қотиллик, ўғирлик, талон тарож қилиш каби жирканч ишларнинг барчасига тайёр. Бор будини тугатмагунча ўйиндан тўхтамайди.\nШифокорлар қимор оламига қадам босишнинг уч сабабларини келтирадилар:\n– инсоннинг маънавий даражасининг пастлиги;\n– руҳан изтироб чекиш.\nАшаддий ўйинчилар уйқу ва таомсиз ҳам кунлаб қимор ўйнашлари мумкин. Натижада, уларда депрессия, руҳий фаолиятнинг бузилиши кузатилиб, инсон танасини аста-секин тубдан емиради.\nҲозирги кунда чўнтагида 3-4 сўм пули бор бўлган мактаб ёшидаги ўсмирлардан то нафақадаги кишиларгача “омад кулиб қолар”, дея лотерея чипталарини сотиб олаётганлар кўпчиликни ташкил қилади. Бир кишининг “омади” туфайли миллионлаб кишилар ўзларини “омадсиз”, деб ҳисоблайдилар.\nБир мушоҳада қилиб кўринг, қимор инсонни нималарга олиб боряпти: бағрига босиб оқ сут берган, ўзи емай едирган, уйқусиз тунларини фарзандига бағишлаган онага ким қўл кўтаряпти, ким уни жонига қасд қиляпти? Маълумки, қиморхоналарда кунига миллионлаб пуллар бир чўнтакдан бошқа бирига ҳеч қийинчиликсиз ўтиб қолади. Мисқоллаб йиғилган жамғарма сонияларда ҳавога совурилади. Уй-жой, машиналар тортиб олинади. Бир лаҳзада бор-будидан айрилган инсон масаланинг ягона ечими деб, ўз жонига қасд қилади. Ушбу “фойдали ўйин” орқали бир тоифа инсонлар қайноқ кўз-ёшлар, бошқаларнинг ҳасрат-надоматлари эвазига ер юзида ўзлари учун “жаннат” қуриб оладилар. Ҳолбуки, Аллоҳ таоло Бақара сурасининг 188 оятида: “Бир-бирларингизнинг молларингизни ботил йўл билан еманг. Билиб туриб одамларнинг молларидан бир қисмини ейишингиз учун уни ҳокимларга гуноҳкорона ташламанг”, дейилган. Имом Қуртубий деганларки: “Оятдаги “ботил йўл билан емаслик”ка ҳаромнинг барча турлари киради. Қимор, алдамчилик, ҳаром нарсаларни сотиб мол топишлик, ҳаром касбларни қилиб мол топишлик ва бошқалар”.\nОлдингиДиний манба ва адабиётлар таржимаси муҳим ва масъулиятли фаолиятдирКейингиИслом шариатида электрон савдога муносабат


10 май, 2021, 06:00\nТеглар:Челси | УЕФА чемпионлар лигаси\nУни 50 фунтга сотиб олишган.\nМай ойининг охирида “Челси” ўз тарихида 3-марта Чемпионлар лигаси финалида иштирок этади. Ушбу мусобақадаги ягона чемпионликдан 9 йил ўтиб, “аристократлар” яна бу совринни ўз музейига олиб келиши мумкин. Россиялик тадбиркор Роман Абрамович "Челси"ни Европанинг энг яхши клубларидан бирига айлантирди, аммо XX аср бошларида, клуб янги ташкил этилаётган пайтда, ҳеч ким катта муваффақият ҳақида ўйламаган. Бироқ, дастлабки "Челси" ҳам ўз вақтида шов-шув кўтара олган. Бугун биз юз йил олдинги "Челси"нинг биринчи сардори бўлган ғайриоддий футболчи ҳақида ҳикоя қиламиз.\n"Челси" футбол клуби 1905 йилда ака-ука Мирс томонидан ташкил этилган. Дастлабки босқичда ўзини танитиши учун клубга юлдуз футболчи керак эди. Дарвозабон Билли Фоулк шундай юлдузга айланди. "Челси" унинг трансфери учун 50 фунт сарфлади. Фоулк янги жамоасида дарҳол сардорлик боғичини олди.\nБилли Фоулк ташқи кўринишидан мухлислар эътиборини жалб қилмасдан қўймасди. “Челси”га ўтган пайтида унинг вазни тахминан 150 килограмм, бўйи 196 сантиметр бўлган. У ҳақиқий гигант эди, аммо шунга қарамасдан, дарвозабон сифатида етарлича пластикага эга бўлган. Фоулк “Челси” сафига ўтишидан олдин “Шеффилд Юнайтед”да Англия чемпионлигини қўлга киритган ва Англия терма жамоасида 1 та ўйин ўтказиб улгурган эди.\nФоулкнинг “Челси” таркибидаги илк сурати унинг 10 та болакай қуршовида тургандек таассурот қолдиради. Жамоа мураббийи ҳам ўшанда ақлли тактика ишлатганини кўриш мумкин. У “Челси” дарвозабони рақиблар олдида янада салобатли кўриниши учун болаларни унинг атрофига териб қўяди. Ўйин бошлангач, ушбу болалар дарвозабонга тўпларни тезроқ етказиб беришга хизмат қилишди. Шу тариқа, футболда боллбойлар пайдо бўлди.\nБилли Фоулк ҳар доим ҳам бу қадар семиз бўлмаган. Бироқ у овқатга қарамлиги туфайли фаолияти давомида тезда ортиқча вазн тўплади. Унинг иштаҳаси доимо карнай бўлган. Миш-мишларга қараганда, бир куни у нонуштага ҳаммадан биринчи келган ва қолган футболчиларнинг тухумини еб қўйган.\nФоулк фақатгина футболчи эмас, балки машҳур шоумен ҳам бўлган. Шу боис, у “Челси”га ҳақиқий юлдуз сифатида кўчиб ўтди. Фоулк бир марта ҳакамни яланғоч ҳолда стадион бўйлаб қувлаб юрган. “Шеффилд Юнайтед”га қарши ўйинда эса дарвоза тўсинига осилган ва натижада дарвоза қулаб тушган.\nБилли “Челси”да фақат бир мавсум тўп сурди ва шундан сўнг “Брэдфорд Сити”га ўтди. У фаолиятини якунлагач, бар сотиб олди ва умрининг охиригача шу иш билан шуғулланди. Фоулк 1916 йилнинг май ойида 42 ёшида вафот этди. Унинг ўлимига жигар циррози сабаб бўлган.\nАнглияда мухлислар ортиқча вазнга эга бўлган футболчиларга нисбатан тез-тез "Ҳамма пирогларни ким еди?" қўшиғини куйлашади. Миш-мишларга қараганда, ушбу қўшиқ биринчи марта айнан Билли Фоулкка нисбатан айтилган. Бу ҳақиқатдан ҳам афсона бўлиши мумкин, боиси ушбу қўшиқ Фоулк фаолиятини якунлаганидан сўнг пайдо бўлган. Яна ким билади, дейсиз?\nАна шундай афсонавий футболчи тўп сурган “Челси” 29 май куни “Манчестер Сити”га қарши УЕФА Чемпионлар лигаси финалида иштирок этади. Ўйин Тошкент вақти билан соат 00:00 да бошланади.


Ўзбекистон, 18 декабр 2017\n24 апрел 2019, Тошкент вақти: 19:06\nдушанба 18 декабр 2017\nВадим Абрамов: “Футболдан четлатилганимдан хабарим йўқ”\nФарғонанинг "Нефтчи" клуби мураббийи Вадим Абрамов Озодликка Ўзбекистон Футбол Федерацияси (ЎФФ) уни футболдан четлатганидан бехабар эканини айтди.\nМХХ ходимини пичоқлаган Ислом университети талабаси устидан жиноят иши очилди\nТошкент Ислом университетининг 4-босқич талабаси бўлган 26 яшар йигит (исм-фамилияси Озодликка маълум) устидан Ўзбекистон МХХ Чегара қўшинлари ходимига пичоқ ургани боис жиноят иши очилди.\nАндижонда 15 яшар қиз ҳомиладор бўлди. Қизларнинг бокиралиги текширилмоқда\nАндижондаги 6-мактабда 9- синф ўқувчисининг ҳомиладор бўлиб қолиши ортидан шаҳар мактабларида қизларнинг бокиралигини текшириш кучайди. Бу ҳақда Озодликка шу мактаб ўқитувчилари ва маҳалла фуқаролар йиғини фаоллари маълум қилди.\nТошкент милицияси пойтахтда 25 кун давомида ўтказган «Тозалаш-Антитеррор» тадбирида жами 461 жиноят фош этилди. Жумладан, қурол сақлаган икки киши ушланган. Шунингдек, қидирувда бўлган 152 одам ушланиб, 200га яқин фоҳиша қўлга олинган.\nOzodMikrofon: “Бизнинг тиббиётда пули йўқ одам ўлиб кетаверади экан”\nТошкент вилояти Янгийўл шаҳридан қўнғироқ қилган Зуҳриддин Раҳимов тиббиётнинг ночор аҳволда эканлиги ҳақида OzodMikrofonга гапирди. Инсульт бўлиб қолган акасига чақирилган тез ёрдамни 40 минут кутган Зуҳриддиннинг айтишича, катта бир марказий касалхонада томография, шошилинч ҳолатда зарур бўлган дори-дармон йўқ.\nХоразмда туғилган эгизакларга Шавкат, Миромон ва Мирзиё деб исм қўйилди\nХоразмнинг Гурлан туманида Мансурбек Матжонов оиласида бирваракайига туғилган уч ўғилга Шавкат, Миромон ва Мирзиё деб исм қўйилди. Автомобил ёқилғи қуйиш шохобчасида оператор бўлиб ишлаган, АЁҚШларда қисқартиришлар сабаб ҳозир ишсиз қолган 29 ёшли Мансурбек ўтган ҳафта дунёга келган эгизакларига Ўзбекистоннинг ҳозирги президенти шарафига ўғилларини шундай номлаганини айтди.\nЎзбекистон президенти Шавкат Мирзиёев 15 декабрь куни Қорақалпоғистонга сафар қилди. Чимбой туманидаги академик лицейни бориб кўрган президент, ҳосил берса ҳам, бермаса ҳам пахта экиш сиёсатидан воз кечиш кераклиги ҳақида гапирди. Президент, шунингдек, бу иқлимда пахта ўрнига фармацевтика плантациялари яратиш ҳақида топшириқ берган.\nЎзбекистонда конституциявий тузумни ағдаришга уринганликда айбланаётган журналист Бобомурод Абдуллаев 14 декабр куни уни бориб кўрган адвокати Сергей Майоровга ўзига қўйилаётган айбни қисман тан олишини айтган. Бу ҳақда Сергей Майоров 15 декабр куни Озодлик билан суҳбатда маълум қилди. Майоровга кўра, ўз мижози танасида қийноқ белгилари кўрмаган, Абдуллаевни ўзи ҳам жисмоний ва руҳий босимлардан шикоят қилмаган.\nOzodDayjest: Ўзбекистонда 11 мингдан зиёд шифокор етишмайди\nЎзЛиДеП раиси тадбиркорлар фаолиятига тўсиқ бўлишни давлатга хиёнатга тенглаштирди. Ўзбекистонда 11 мингдан зиёд шифокор етишмаётгани расман эътироф этилди. Мутахассис колбаса ишлаб чиқаришдаги найрангларни танқид қилди. Жорий ҳафта матбуот шу каби воқеалар ҳақида ёзди.


Ўзбекистонда Damas сотиб олиш учун навбатда турганлар сони айтилди — Sof.uz\nЎзбекистонда Damas сотиб олиш учун навбатда турганлар сони айтилди\n14.11 17:53 426 Иқтисод\nЎзбекистонда Damas сотиб олиш учун катта навбат юзага келди. Spot’нинг UzAvto Savdo бот маълумотларига таяниб ёзишича, айни пайтда 26 650 киши ушбу машина етказиб берилишини кутмоқда.\nБошқа моделлар учун навбатлар ҳам ўсиб бормоқда. Хабар эълон қилинган вақтда Cobalt учун навбатда турганлар 16 296 нафарга, Lacetti’га навбатда турганлар эса 38 028 нафарга етди. Spark’ни кутаётган харидорлар сони 2862 нафарга етган бўлса, Nexia-3 ни 2367 киши кутмоқда.\nҲозирда сотувда фақат премиум-классдаги моделлар мавжуд. Энг кўпи Malibu-2 — 159 дона. Шунингдек, 146 дона Trailblazer ва 51 дона Equinox бор.\nДавлат статистика қўмитаси маълумотларига кўра, 2021 йилда UzAuto Motors’нинг аксарият моделларини ишлаб чиқариш қисқарган. 2021 йилнинг 9 ойида чиқарилган Nexia автомобиллари шу даврга нисбатан 3,2 баробар, Spark 2,9 баробар камайган.\nCobalt ва Lacetti-Gentra ишлаб чиқариш 4 баравар қисқарди. Хусусан, 2021 йилнинг август ойида атиги 2 та Lacetti конвеердан чиқди. Компания буни янги ишлаб чиқариш платформасини ишга тушириш бўйича ишлар олиб борилиши билан изоҳлади.\nЯқин вақтгача Damas танқис бўлмаган ягона асосий модель эди, қолаверса, ишлаб чиқарилган Damas ва Labo’лар сони ортди. Аммо ҳозир унга ҳам навбатлар юзага келди.\nОктябрь ойи охирларида компания Labо ва Lacetti автомобилларини октябрь—ноябрь ойларида кутилаётган харидорларга етказиб бериш муддати 2 ойга узайтирилишини маълум қилганди.


УЧТЕПАДА ЭЛЕКТР ТАРМОҚЛАРИ ТЎЛИҚ СОЗ ҲОЛАТГА КЕЛТИРИЛМОҚДА\nМаълумки, истеъмолчиларга сифатли ҳамда ишончли электр энергияси етказиб берилишида электр қурилмаларнинг соз ҳолатда ишлаши асосий вазифани бажаради. Шу маънода, уларни узоқ вақт сифатли хизмат қилиши учун ўз вақтида кўрикдан ўтказиш, таъмирлаш талаб этилади.\nБу борада «Toshkent shahar elektr tarmoqlari korxonasi» AJ тасарруфидаги туман электр таъминоти корхоналарида ҳам йил бошидан буён аниқ белгиланган чора-тадбирлар асосида мукаммал ва жорий таъмирлаш ишлари олиб борилмоқда.\nАйни вақтда, Учтепа туман электр таъминоти корхонаси ишчи-ходимлари томонидан Учтепа тумани «Чопон ота» МФЙ “РОВД-2” фидеридан таъминланувчи қуввати 10 кВли бўлган юқори кучланишли 1865-сонли трансформатор нимстанциясида мукаммал таъмирлаш ишлари олиб борилмоқда.\nШунингдек, туман электр таъминоти корхонаси ишчи-ходимлари томонидан Давлат дастурлари асосида ҳам самарали ишлар олиб борилмоқда. Хусусан, Ўзбекистон Республикаси Президентининг 2016 йил 23 ноябрдаги «2017-2021 йилларда паст кучланишли электр тармоқларини янгилаш ва модернизация қилиш дастури тўғрисида»ги ПҚ-2661 сонли қарори ижросини таъминлаш мақсадида «Зулфизар» МФЙ ҳудудига қарашли Зулфизар кўчасидаги, Чевар фидери 1933-трансформатор нимстанциясидан чиқувчи қуввати 0,4 кВ бўлган паст кучланишли ҳаво тармоқларидаги эски салқи симларни янги замонавий СИП русумли кабель тармоқларига алмаштириш ва улаш ишлари олиб борилмоқда.\nБу билан ушбу ҳудуддаги истеъмолчиларнинг электр энергияси таъминоти янада яхшиланишига эришилади. Зеро олиб борилаётган бу каби амалий ишларнинг барчаси аҳолини сифатли ҳамда ишончли электр энергияси билан таъминлашга қаратилгандир.


Илҳом Мўминжонов: "Биз майдонга қараб эмас, рақибдан келиб чиқиб ўйнаймиз" » Ўзбекистон янгиликлари – Zamin.uz\nИлҳом Мўминжонов: "Биз майдонга қараб эмас, рақибдан келиб чиқиб ўйнаймиз"\n15 сентябрь 2018, 10:24\nСуперлиганинг 23-тури доирасидаги "Навбаҳор" - "Пахтакор" (3:3) учрашувидан кейинги матбуот анжуманининг иккинчи қисмида мезбонлар устози Илҳом Мўминжонов қатнашди.\n- Бугун Ўзбекистондаги энг кучли жамоага қарши ўйнадик. Учрашув мухлисларга ёқди, деб ўйлайман. Чунки голлар-шоусига гувоҳ бўлишди. Мени хурсанд қилган жиҳат шуки, футболчилар ўйинни 90 дақиқа ўйнаш кераклигини тушунишди ва ҳакам ҳуштагига қадар курашишди. Ўйинга танланган тактика ишлади. Тўғри, бугун кўп гол ўтказиб юбордик. "Навбаҳор" мен келганимдан буён Наманганда ҳеч қачон учта гол қўйвормаганди. Аммо бу "Пахтакор" эканлигини унутмаслик керак. Футболчиларга охиригача курашишгани ва футбол ўйнашгани учун раҳмат айтаман.\n- Жамоа сардори боғичини Даврон Ҳошимовда кўриш кутилмаган воқеа бўлди. Тўғри, аввалги баҳсларда жамоани сардор сифатида етаклаб тушган Меҳмонов ўйинни ўтказиб юборди. Лекин майдонда Дилшод Жабборов ҳам ҳаракат қилаётганди...\n- Бугун иккита футболчимиз - Ўрунов ва Меҳмонов ўйнамади. Жамоа сардорини эса футболчилар танлашди. Эндиликда йил охирига қадар жамоани Ҳошимов сардор сифатида майдонга бошлаб тушади. Унинг сардорлик ўйини айнан "Пахтакор"га қарши учрашувда бошланди. Бугун Ҳошимов тўртинчи огоҳлантиришни олди ва келаси ўйинни ўтказиб юборади. Кейинги баҳсда яна бошқа сардорни кўрамиз (кулади).\n- Бугун Ўзбекистоннинг энг кучли жамоасига қарши ўйнадик дедингиз. Бу билан "Пахтакор"ни "Локомотив"дан кучли демоқчимисиз?\n- Йўқ, йўқ. Охирги беш йилни ҳисобга олиб бу гапни айтдим. Чунки охирги йилларда "Локо" ва "Пахтакор" чемпионлик шоҳсупасидан пастга тушмаяпти. Аммо "Бунёдкор"ни ҳам унутмаслик керак. "Пахтакор" энг кучли жамоалардан бири. Чунки ҳар бир футболчи "Пахтакор" номини эшитганда бир кўз олдига йирик ва кучли жамоа гавдаланади.\nСуперлиганинг кучли-олтилигида осон жамоанинг ўзи йўқ. Чемпионлик учун кураш эса давом этади. Биз майдонга қараб ўйнамаймиз, аксинча рақибдан келиб чиқиб ўйин қурамиз.\nЯнгиликлар » Спорт » Илҳом Мўминжонов: "Биз майдонга қараб эмас, рақибдан келиб чиқиб ўйнаймиз"\n14:27 Илҳом Мўминжонов: "Рақибга қараб, тактика танлаймиз"\n22:50 Илҳом Мўминжонов: "Сўғдиёна" тўла ҳақли ғалабага эришди"\n08:02 Илҳом Мўминжонов: "Дурангга мос ўйинда ютқаздик"\n10:20 Илҳом Мўминжонов “Пахтакор”ни мағлуб этиш сирини айтди


Qalampir.uz - Мадина Мумтоз: “Кўп йиллар бу мавзуга қўл урмадим”\n18:53, 31.08.2016 Премьера\n“Ниҳол” мукофоти совриндори Мадина Мумтоз Мустақилликнинг 25 йиллиги баҳонасида анчадан буён юраги бетламаётган ишга қўл урди.\nЎзбекистон Республикаси Президенти Ислом Каримов “Энг дилбар қўшиқлар ҳам Ватан ҳақидаги қўшиқлардир”, деб таъкидлаган эди. Бугунча Ватан ҳақида минглаб қўшиқлар яратилган. Уларнинг ҳар бирини эшитганингизда қалбингиз ғурур ва ифтихорга тўлади. Кўз ўнгингизда дуога қўл очган отахону онахонлар, қувноқ кулгуси дунёни тутган жажжи болажонлар, эртанги кунга ишонч билан боқиб, мақсади томон шаҳдам қадамлар билан одимлаётган ёшлар келади.\nХонандалар кўп, қўшиқлар бисёр. Бироқ Ватан ҳақида куйланган қўшиқларнинг ўрни бўлакча. “Ниҳол” мукофоти совриндори Мадина Мумтоз илк бор Ватан ҳақида куйлади. “Ўзбегим” номли қўшиқ сўзи ва мусиқаси Баҳодир Низомовга тегишли.\n“Ватан ҳақида куйлаш учун хонанда ҳар тарафдан тайёр бўлиши керак. Мен кўп йиллар бу мавзуга қўл урмай келдим. Чунки натижа уялтирадиган бўлмаслиги лозим. Менимча, қўшиқ мухлисларимга манзур бўлади”, дейди Мадина Мумтоз.\nТеглар:Мадина Мумтоз Премьера Ўзбегим\nЎзбекистон-Қирғизистон Давлат чегарасининг айрим участкаларида текширувлар ўтказилди\n15:14, 13.09.2018 12 722\n18:20, 30.05.2018 3 742\n19:00, 17.05.2018 10 586\n13:08, 17.05.2018 4 618\n16:10, 31.03.2018 29 597


Моддий маданий мерос объектларига зарар етказган шахсларга нисбатан жазо чоралари кучайтирилмоқда\n01.11.2021 Чоп этиш учун\nМамлакатимизда 8210 та моддий маданий мероснинг кўчмас мулк объекти давлат муҳофазасига олинган бўлса-да, сўнгги йилларда тарихий обидаларни рухсатсиз ёки ўз билганича таъмирлаш-тиклаш ишлари кўпайган. Натижада уларнинг тарихий ва бадиий қимматига жиддий зарар етказилган.\nОлий Мажлис Қонунчилик палатасидаги “Миллий тикланиш” демократик партияси фракцияси йиғилишида айнан бундай ҳолатларнинг олдини олиш мақсадида ишлаб чиқилган “Моддий маданий мерос объектларининг муҳофаза қилиниши кучайтирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонуни лойиҳаси атрофлича муҳокама қилинди.\n– Инсон ҳаётини қайтариб бўлмаганидек, моддий маданий объектларга ҳам зарар етказилдими, уни асл ҳолида тиклаб бўлмайди, – деди фракция раҳбари Алишер Қодиров. – Айрим виждонсизлар олдида бу борадаги қонунларимиз ҳам қизил чироқ ёқа олмаяпти. Шу боис, жазо чоралари кескин кучайтирилиши лозим.\nБош прокуратура томонидан мамлакат бўйича сўнгги уч йилда 320 та моддий маданий мерос объектида амалга оширилган таъмирлаш-тиклаш ишлари ҳужжатлари ўрганилган ва кўплаб қонун бузилиш ҳолатларига йўл қўйилгани аниқланган. Жумладан, биргина Ситораи Моҳи Хосса тарихий мажмуасида реставрация ишлари нотўғри олиб борилгани натижасида унинг бадиий безаклари, нақш, кошинлари нобуд қилиниб, тарихий ва бадиий қийматига жами 28 млрд. сўмлик зарар етказилган.\nАмалдаги қонунчиликка кўра, Маданий мерос департаменти Илмий экспертлик кенгашининг рухсатисиз маданий мерос объектларида бирон-бир реставрация ёки таъмирлаш ишларини амалга ошириш мумкин эмас. Лекин экспертлар кенгаши рухсатисиз 14 та объектда жами 12 454,9 млн. сўмлик таъмирлаш-тиклаш ишлари бажарилган.\nАйрим шахслар томонидан, ҳатто мансабдорлар рухсати билан минг йиллик тарихга эга обидаларимизга тиклаб бўлмас даражада зарар етказилган. Амалдаги Жиноят кодекси 132-моддасига кўра, бу ижтимоий хавфи катта бўлмаган жиноятлар тоифасига киради ва ушбу модда билан 2017-2021 йилларда жами 14 та жиноят иши қўзғатилган.\nҚонун лойиҳасида моддий маданий мерос объектларига зарар етказган шахсларга нисбатан жазо чоралари янада кучайтирилмоқда. Шунингдек, мансабдор шахслар иштирокида содир этилаётган бундай жиноятларни тергов қилиш ваколатини прокуратура органлари терговчиларига ўтказиш таклиф қилинмоқда. Чунки таҳлилларга кўра, Маданий мерос агентлиги ва унинг ҳудудий бошқармалари томонидан 2017-2021 йилларда ҳуқуқбузарликларни бартараф этиш бўйича киритилган 486 та кўрсатма ва тақдимномаларнинг 179 таси бажарилмаган.\nЛойиҳада соҳада давлат назоратини тўлиқ таъминлаш ҳамда ҳуқуқбузарликларнинг олдини олиш мақсадида Маданий мерос агентлиги ва унинг ҳудудий бошқармаларининг бажарилиши мажбурий бўлган кўрсатма ёки тақдимномаларини бажармаганлик учун ҳам жавобгарлик кучайтирилмоқда. Хусусан, мансабдор шахсларга базавий ҳисоблаш миқдорининг беш бараваригача, бир йил давомида такрор содир этилса, етти бараваригача миқдорда жарима солиниши назарда тутилган.\nДепутатлар ушбу қонун лойиҳасини партия мақсад ва вазифаларидан келиб чиқиб, бир овоздан маъқулладилар.\nФракция йиғилишида кун тартибига киритилган бошқа қонун лойиҳалари ҳам муҳокама қилинди.


«Ўзбекистон ҳаво йўллари» МАК КLIA Awards 2016 мукофотини қўлга киритди » Ўзбекистон янгиликлари – Zamin.uz\n10 октябрь 2017, 17:13\nКуала-Лумпур (Малайзия) халқаро аэропортининг Sama Sama Hotel KL меҳмонхонасида ўн иккинчи KLIA Awards мукофотининг топширилиш маросими бўлиб ўтди, унда «Ўзбекистон ҳаво йўллари» МАК «Йўловчилар ташиш бўйича Марказий Осиёдаги йилнинг энг яхши хорижий авиакомпанияси» йўналиши бўйича ғолиб деб топилди, деб хабар берди UzDaily.\nМукофотни «Ўзбекистон ҳаво йўллари» МАК вакилларига Куала-Лумпур шаҳрида Малайзия аэропортлари ассоциацияси бошқарувчиси Датук Бадлишам Газали топширди. Унинг таъкидлашича, Ўзбекитоннинг миллий авиакомпанияси Марказий Осиёда биринчилардан бўлиб KLIA халқаро аэропортига Boeing 787 Dreamliner’и ёрдамида мунтазам парвозларни амалга оширган.\nЭслатиб ўтамиз, KLIA Awards мукофотининг топширилиш маросими ҳар йили Малайзия аэропортлари маъмурияти — Malaysia Airports Holding Berhad томонидан ўтказилади.\nЖорий йилда KLIA Awards 2016 мукофотини топшириш маросимида доимий номзодлардан ташқари бир нечта янги авиакомпаниялар ҳам иштирок этди, жумладан, Himalaya Airlines, Thai Smile Airways, US Bangla Airlines, JC Combodia, Cathay Dragon ҳамда Batik Air Indonesia.\nШунингдек, KLIA Awards 2016 маросимида учта янги йўналишлар ҳам жорий этилди — Марказий Осиёда секторлар бўйича (йўловчи ташиш) йил авиакомпанияси, йилнинг энг яхши давлат агентлиги, йилнинг энг яхши кичик ва ўрта корхоналари.\n«Йилнинг энг яхши хорижий авикомпанияси» йўналиши бўйича мукофотни Emirates авиакомпанияси, юк ташиш бўйича эса Cathay Pacific Airways авиакомпанияси қўлга киритди. AirAsia яна бир бор Low Cost Airline of the Year билан тақдирланди, «Йилнинг кенг истиқболли янги хорижий авикомпанияси» мукофотига VietJet Air, «Жадвалдаги парвозларни энг яхши амалга оширган» мукофотига эса Silk Air лойиқ топилди.\nЯнгиликлар » Ўзбекистон » «Ўзбекистон ҳаво йўллари» МАК КLIA Awards 2016 мукофотини қўлга киритди


13:05 / 13.11.2017\nAmnesty International (AI) халқаро ҳуқуқ ҳимояси ташкилоти Сурия президенти Башар Асадни инсониятга қарши жиноятларда айблади. Бу ҳақда Amnesty душанба куни маълум қилди.\nҲуқуқ ҳимоячиларининг фикрича, бундай жиноятлар орасида Асад қўшинлари томонидан аҳоли пунктларини қамал қилиш ва у ерда истиқомат қилувчи одамларни мажбурий кўчириш ҳам киради. Сурия ҳукумат армияси қамалда бўлган ҳудудларга бомбалар ёғдирган ҳамда инсонпарварлик ёрдами етказиб берилишига тўсиқ қўйган, натижада тинч аҳоли озиқ-овқат ва дори-дармон воситалари етишмовчилигидан чуқур азият чеккан, дея таъкидлаб ўтишди AI’дан.\n"Сурия ҳукумати аҳоли учун коллектив жазо сифатида очарчиликни атайин қўлламоқда", - дея маълум қилди AI’нинг Германия бўлинмаси вакили Рене Вильдангель.\nAmnesty Асад режими ва Сурия мухолифати ўртасидаги “сулҳ келишуви”ни ҳам танқид қилди. Келишув Ҳалабнинг шарқий қисмини ҳам қамраб олган. Унда қамалда бўлган туманлар аҳолиси учун танлов имконияти назарда тутилган – жанговар ҳаракатлар ҳудудида қолиш ёки бундай жойлардан чиқиб кетиш.\nНатижада шаҳардан эвакуация қилинган минглаб оилалар ачинарли аҳволдаги лагерларда жуда ёмон шароитларда қолишган, деб хабар беришди ҳуқуқ ҳимоячилари. AI’дагиларнинг тахминича, ушбу келишувни инсонларни мажбурий кўчиришга ҳам ўхшатиш мумкин.\nAmnesty БМТдан кўрсатилган ҳолатларни жиддий текширувдан ўтказиш ҳамда айбдорларни жиноий жавобгарликка тортишни талаб қилди.\nБашар Асад Amnesty International\nАсад: АҚШ коалицияси ИШИДнинг ҳарбий-ҳаво кучларидир\nГермания Россиядан Асадга таъсир ўтказишини кутмоқда


Навоий вилоят ҳокими ва прокурорига ҳайфсан...\n08.04.2021 17:25 0 5997\nПрезидент Шавкат Мирзиёев Қашқадарё ва Навоий вилоятларида тадбиркорлик соҳасида олиб борилган ишлардан норози бўлгани хабар қилинган эди. Айни вақтда ўтказилаётган селектор йиғилиши давомида бир қатор мутасадди шахслар лавозимидан бўшатилди. Бу ҳақда «Xabar.uz» мухбири хабар бермоқда.\nХусусан, Қашқадарё вилояти ҳокимининг биринчи ўринбосари Ўткир Бўтаев, солиқ бошқармаси бошлиғи Азамат Бозоров, Марказий банкнинг Қашқадарё вилоят Бош бошқармаси бошлиғи Ф.Ражабов, Навоий вилояти ҳокимининг биринчи ўринбосари Одил Ҳасанов, Марказий банкнинг Навоий вилоят Бош бошқармаси бошлиғи Исломбек Саидов ва солиқ бошқармаси бошлиғининг биринчи ўринбосари Муҳаммадиевлар лавозимидан озод этилди.\nШунингдек, Навоий вилояти ҳокими Қобил Турсунов ва вилоят прокурори Бахтиёр Аҳмедовга ҳайфсан берилади. Ушбу мутасадди ходимларга қатъий огоҳлантириш берилди ва чорак охирига қадар ўзгариш бўлмаса, ишдан бўшатилиши таъкидланди.\nНавоий вилояти ички ишлар бошқармаси бошлиғи Азат Тасбаев ва солиқ раҳбари А.Ботиралиевлар лавозимига жорий йил март ойида тайинланганини инобатга олиб, уларга 3 ой синов муддати берилди.\nСелектор йиғилиши давомида Улуғнор, Узун, Ёзёвон ва Деҳқонобод туманлари ҳокимларининг биринчи ўринбосарлари, Андижон, Олтинкўл, Олот, Қоракўл, Оқолтин, Чилонзор, Мўйноқ туманлари, Хива ва Чирчиқ шаҳарлари солиқ идоралари бошлиқлари ҳам лавозимидан бўшатилади.\nНавоий Қашқадарё видеоселектор\nИқтисодиёт 07/05, 09:38\nҚорамоллар сони энг кўп бўлган тўрт ҳудуд номи маълум қилинди\nҲуқуқ 03/05, 18:47\nТиббиёт ходимлари ва ўқитувчиларни ишлашга мажбурлаган мансабдор шахсларга чора кўрилди\n#Хотира ва қадрлаш куни - 38\n#Туркия - 852


Яҳё Имомов Будапештдаги Гран-Прида ғолиб бўлди\n10:36 / 15.06.2015\nВенгрия пойтахти Будапешт шаҳрида дзюдо кураши бўйича Гран-При туркумига кирувчи йирик халқаро турнирда 67 давлатдан келган жами 411 нафар дзюдо усталари ғолиблик учун татамида баҳслашишди.\nЎзбекистонда хизмат кўрсатган спортчи Яҳё Имомов 81 кг вазн тоифасида финалда ғалаба қозонди.\n2014 йилги Тошкент Гран-Приси кумуш медали совриндори, 2013 йилда Катта шлем турнири ғолиби бўлган Яҳё Имомов жами 51 спортчи иштирок вазн тоифасида аввалига Венгрия, Болгария ҳамда Германия вакилларини мағлуб этиб, ярим финалга етиб келди. У финал остонасида россиялик Станислав Семеновни 2 дақиқаю 45 секунд ичида таслим этди ва финалга чиқди. У финалда 2013 йили Рио де Жанейрода ўтказилган жаҳон чемпионатида учинчи ўринни эгаллаган франциялик Адам Смитни ҳам енгди.\nШу тариқа, Венгриядаги турнирда Ўзбекистон терма жамоаси 1 олтин ва 1 бронза медал билан саккизинчи ўринни эгаллади. Ўзбекистон терма жамоаси аъзоларини мазкур Гран-При турнирига 12 нафар спортчи билан йўл олганди.


29 октябр 2020, Тошкент вақти: 15:52\nТошкент шаҳар Шайхонтоҳур туманида 5 июнь куни содир этилган оммавий пичоқбозлик оқибатида жароҳат олганлардан яна бири касалхонага олиб келинганидан сўнг вафот этди.\n5 июнь куни содир бўлган пичоқбозликдан бир неча соат ўтганидан сўнг Тошкент ИИБ матбуот хизмати можаро иштирокчиларидан бири олган тан жароҳатлари оқибатида вафот этганини ва пичоқбозликда жароҳат олган иккинчи шахс оғир аҳволда эканини маълум қилган эди.\n“Шифокорларнинг саъй-ҳаракатларига қарамай, келишмовчилик иштирокчиларидан бири шифохонада ҳаётдан кўз юмди. Шифокорлар иккинчи йигитнинг ҳолатини оғир деб баҳоламоқда. Яна икки нафар йигитга ҳам оғир тан шикастлари етган”, — дейилади хабарда.\nРасмий маълумотда айтилишича, жанжал 27 ёшли Д.М., 1988 йилда туғилган бизнес ҳамкори Б.Р., билан Тошкентнинг Лутфий кўчасидаги дорихонадан тушадиган даромадни бўлиша олмагани оқибатида келиб чиққан.\nБош прокуратура пичоқбозликда қанча киши иштирок этгани ҳозирча номаълум эканини билдирган.\n“Можаронинг бошқа қатнашчиларининг шахслари ва иштирокчиларнинг умумий сони аниқланмоқда”, - дейилади Бош прокуратура баёнотида.\nҲодиса юзасидан Тошкент шаҳар прокуратураси томонидан Жиноят кодексининг 97-моддаси (Қасддан одам ўлдириш) бўйича жиноят иши қўзғатилди. Дастлабки тергов билан прокуратура органлари шуғулланмоқда.\nТаъкидланишича, ҳодисага алоқадор бир нечта шахс қўлга олинган. Қолганларнинг шахсларини аниқлаш ва қўлга олиш чоралари кўрилмоқда.


Зомин тумани ҳам табиий жозибаси билан алоҳида ажралиб туради. Кейинги йилларда мазкур ҳудудда амалга оширилган кенг кўламли бунёдкорлик ишлари туфайли унинг қиёфаси янада кўркамлашди, аҳолига кўпдан-кўп қулайликлар яратилди. Хусусан, Қизилсой қишлоғида намунавий лойиҳалар асосида олтмишдан ортиқ янги уйлар қурилди. Улар гўё моҳир мусаввир яратган гўзал асардек ажиб манзара ҳосил қилган. Туман маркази ҳам обод. Кўчалар кенгайтирилган, йўлларнинг икки чети бўйлаб барпо этилган турли маиший хизмат ва савдо иншоотлари, замонавий стадион, болалар сузиш ҳавзаси, “Бахт уйи”, мусиқа ва санъат мактаби истиқлолимиз шарофатини ўзида яққол ифодалайди.\nҲар бир қишлоқнинг ўзига яраша тарихи бор. Еттикечув қишлоғидаги Мих номли қадамжо қадимда карвонлар тўхтайдиган жой бўлгани ҳақида манбаларда келтирилган. Эни йигирма етти метрли, 700 ёшда деб тахмин қилинадиган Бобоёнғоқ ноёб табиат обидалари рўйхатига киритилган. Зомин тоғларидаги арча турлари Швейцариядагидан кўра кўпроқ. Дуоба, яъни “икки сув” қишлоғида икки сой бирлашади. Барча тоғ суви жамланиб, Зомин сув омборини ташкил этади. Ҳудуд аҳолиси шу тарзда обиҳаёт билан таъминланади. Ўриклисой, Сувлисой, Қуруқсой, Сарикамар, Усмонлисой, Пишағор каби тоғ ёнқишлоқларининг ерлари лалмикор бўлганидан аввал одамлар, асосан, овчилик, чорвачилик билан шуғулланган бўлса, ҳозир деҳқончилик ривожланиб, маҳсар, зиғир, арпа, нўхат, буғдой етиштириш йўлга қўйилган. Пишағор асли пешғор, яъни “ғоролди” деган маънони англатади. Бу қишлоқ ҳудуди катталиги, аҳоли сони кўплиги билан ажралиб туради. Намунавий лойиҳалар асосидаги уйлар Тоғтерак қишлоғида ҳам қад ростлаган.\nЗомин ҳақида гап кетганда, албатта, бу ердаги машҳур сиҳатгоҳ кўпчиликнинг хаёлига келади. Ушбу маскан ҳам қайта таъмирланиб, энг замонавий тиббий ускуналар, зарур техника воситаларига эга бўлди. Ҳар йили бу ерга турли гўшалардан минглаб юртдошларимиз келиб, саломатликларини мустаҳкамлаб қайтишади. Айниқса, ёз жазирамасида ташриф буюрувчилар сони сезиларли даражада ортади. Чунки Зоминнинг танга ҳузур бахш этувчи ҳавоси табиат яратган энг улуғ табиб, мўъжиза! Денгиз сатҳидан икки ярим минг метр юксакликда арчалар, тоғ гиёҳларининг ифори киши кайфиятини кўтариб, руҳига ором бағишлайди...\n“Минг марта эшитгандан бир марта кўрган афзал”, дейди халқимиз. Яхшиси, ўзингиз Зоминга келиб, ҳаммасига гувоҳ бўлинг.\nМазкур рукндаги бошқа мақолалар: « Ватан тараққиётидан ғурурланиш саодати\tМустақиллик — менинг тақдиримда »


1 октябрдан нималар ўзгаради? – Газета.uz\nLotinchada 28 сентябрь 2020, 09:45 Жамият\nЎзбекистон Адлия вазирлиги матбуот хизмати 1 сентябрдан кучга кирадиган қонунчиликдаги ўзгаришлар рўйхатини тақдим этди. Қуйида уларни тўлиқлигича эътиборингизга ҳавола қиламиз.\nБелги Санитария-эпидемиология хизмати томонидан уч хил турдаги — «яшил», «сариқ» ва «қизил» тоифалар бўйича 12 ой муддатгача берилади.\nнодавлат таълим ташкилоти лицензия олганидан кейинги лицензия талаблари ва шартларидан бири — «Нодавлат таълимни бошқариш ахборот тизими»га киритиш учун тегишли маълумотларни Таълим сифатини назорат қилиш давлат инспекциясига тақдим этиш ҳисобланади;\nмазкур тизимда нодавлат таълим ташкилоти, унинг таълим олувчилари, педагоглари ва таълим-тарбия жараёни тўғрисидаги ишончли маълумотнинг лицензия олингандан бошлаб 30 кун давомида йўқлиги — лицензиянинг амал қилишини тўхтатиш ёки тугатиш учун асос бўлади;


Пайғамбаримизни ҳақорат қилган ўқитувчини ўлдирган йигит чеченми?\nРоссия Федерацияси Кенгашининг халқаро ишлар бўйича қўмитаси раҳбари Константин Косачев жума куни француз тили ўқитувчисига ҳужум қилган, баъзи оммавий ахборот воситаларининг хабарларига кўра Чеченистондан келган деб айтилаётган қотилнинг чечен эмаслигини таъкидлади.\n"Ҳужжатларида қандай ёзилганидан қатъи назар, у чечен ҳам, рус ҳам эмас", деб ёзган сиёсатчи шанба куни ўзининг Facebook'даги саҳифасида.\nКосачев терроризм актини даҳшатли деб атади ва агар террорчи Россия, Чеченистон фуқароси бўлиб чиқса, чечен халқи ҳам, Россия ҳукумати ҳам содир бўлган воқеаларга тўлиқ баҳо бериши кераклигини таъкидлади.\nМаълумот учун, жума куни кечқурун қотил тарихдан дарс берадиган ўқитувчини ўлдирди. У воқеа жойига етиб келган полициячиларга таҳдид қилмоқчи бўлган, аммо отиб ўлдирилган.\nЖиноятни тергов қилиш Франциянинг аксилтеррор прокуратурасига топширилган. Франция президенти Эммануэл Макрон аллақачон ушбу ҳодисани террористик ҳаракат деб атаган. Ҳужум қилган шахс ҳақида аниқ маълумотлар йўқ, ҳуқуқни муҳофаза қилиш органлари ходимларининг маълумотлар базаларида у ҳақида маълумот йўқ. Оммавий ахборот воситаларида пайдо бўлган маълумотларга кўра, қотилликни келиб чиқиши чеченистонлик 18 ёшли йигит содир этган. У Москвада туғилган, аммо Францияда яшайди. Ушбу маълумотлар расман тасдиқланмаган.\nКиритилди: 16:27 17.10.2020. Ўқилди: 4885 марта. Фикрлар сони: 0 та.\nКоронавируснинг янги тури аниқланди. У тез тарқалмоқда


Рамзон Қодиров дала қўмондони аш-Шишаний йўқ қилингани ҳақидаги маълумотларни тасдиқламади\n08:19 / 17.10.2015\nЧеченистон раҳбари Рамзон Қодиров “Аҳрор аш-Шом” террорчилик гуруҳи етакчиси, чеченистонлик Абу Бакр Аш-Шишанийнинг йўқ қилингани ҳақида тасдиқланган маълумотга эга эмаслигини айтди. Бу ҳақда ТАСС ахборот агентлиги маълум қилди.\n“Мен янгиликларда Абу Бакр аш-Шишаний ўлдирилганини кўрмоқдаман, бироқ буни тасдиқловчи маълумот ҳозирча йўқ”, деб айтди Қодиров.\nҚодировнинг айтишича, агар террорчининг ўлгани ҳақидаги маълумот ҳақиқатга тўғри келмаса ҳам, у яқин орада йўқ қилинади.\n“У ва унга ўхшаган кимсалар йўқ қилинади, чунки улар ҳеч қандай айби йўқ одамларнинг ўлдирилишига, вайронагарчиликларга, ночорликка олиб келувчи йўлни танлаган”, деб таъкидлаб ўтди Чеченистон раҳбари.\nАввалроқ чеченистонлик террорчи Абу Бакр аш-Шишаний Россиянинг Суриядаги авиазарбалари натижасида йўқ қилингани маълум қилинганди


Ҳолланд сайёҳлари:"Ўзбекистонликлар дўстсевар халқ,Тошкент эса бўм-бўш, кўлка шаҳар экан..." - BBC O'zbek\nҲолланд сайёҳлари:"Ўзбекистонликлар дўстсевар халқ,Тошкент эса бўм-бўш, кўлка шаҳар экан..."\nСёрд Клумпенар (Sjoerd Klumpenaar) 23 ёшда, у 2011 йилда Амстердам университетида журнализм соҳасида сабоқ чиқарди. Асосан мултимедия журналисти ўлароқ халқаро воқеалар, тарих ва сиёсатга қизиқади. Сёрд Дания, Гана, Бельгия ва Қатарда бўлиб қатор мақолалар ёзган. Нидерландия радио-телевизион ширкатининг Ню-Йоркдаги бюросида касб амалиётини ўтаган. Шу йил ёзида Menjatj лойиҳаси билан Марказий Осиё мамлакатларига сафар қилган. Айни лойиҳа Шўро давлатларида 1991 йилдан кейинги ўзгаришларни ўрганади. Унинг ҳамроҳи Линдсей Корт (Lindsey Groot) эса 22 ёшда. Нидерландиялик журналист. У 2012 йилда журнализм факультетини якунлаган. Ҳозир антропологияни ўрганмоқда. Линдсей ҳам хорижий журналистикага қизиқади. Гана, Қатар, Америка Қўшма Штатлари ва Франсада хабарчилик сафарида бўлган. The New York Times интернет хабарчилиги лойиҳасида иштирок этган. Шу йил ёзида Menjatj (www.menjatj.nl ) лойиҳаси билан Сёрд Клумпенар билан бирга Марказий Осиё мамлакатларига сафар қилган. Би-би-си Ўзбек хизмати икки сайёҳ билан боғланиб, Ўзбекистонга сафар таасуротлари ҳақида сўраган.\nЛиндсей Корт: Биз Тошкентга тунда етиб келдик. Биринчи бўлиб бизга маҳаллий пул керак эди. Банкомат қидирдик. Аммо бизда VISA карточкамиз йўқ эди. Бошимиз роса қотиб қолди. Энди нима қиламиз? Қаерга борамиз? Кейин биз меҳмонхонамиз томон отландик. Жуда қизиқ воқеа рўй берди. Меҳмонхонада маъмурхонаси йўқ экан. Кимга айтамиз келганимизни... Инглиз тилида ҳеч ким гаплашмас эди бу ерда... Хонамиздаги ҳаммом...албатта, Ҳолландияда бунақа эмас... Мен муқаддам кўплаб Осиё давлатларида бўлганман, аммо бунақа ҳолатга дуч келмаган эдим. Ўзбекистонда шунақа бўлади деб ўйламагандим, очиғи, Ўзбекистон бизни то кетганимизга қадар ҳайратлантириб турди...\nImage caption Сёрд Клумпенар ва Линдсей Корт\nБи-би-си: Сёрд, кейин қанақа қилиб пул топдингиз? Биздаги маълумотларга кўра, нақд пул муаммоси ҳамон долзарб Ўзбекистонда...\nСёрд Клумпенар: Рост, тўғри айтасиз. Банкоматлардан пул олиш мушкул эди. Бунинг устига Линдсей айтганидай бизда VISA карточклари йўқ эди, бори Mastercard эди. Аммо бахтимизга биз билан сайёҳат қилаётган ҳамроҳимизда VISA карточкаси бор экан ва биз ундан фойдаланиб турдик. Ишонсангиз, Mastercard билан бормаган жойимиз қолмади, катта меҳмонхоналар ва банклардан сўрадик. Ҳеч қаердан пул олиб бўлмади. Ўзбекистонни тарк этаётганимизда ҳатто бу сафаримизда танишиб қолган бир аёлдан қарз олишга ҳам мажбур бўлдик... Чунки Фарғонада ҳеч қанақа карточка билан пул ололмадик. Бу катта муаммо эди.\nБи-би-си: Одамлар ҳақида таасуротларингиз қандай? Оддий ўзбекистонликлар ҳақида сўзласангиз?\nСёрд Клумпенар: Мен яхши маънода ҳайратландим. Табиийки, ўзбекистонликларнинг аксарияти инглиз тилини билмайди, қайтага русчани биладиганлар кўп ва улар рус маданиятидан кўпроқ хабардор экан... Тожиклар тожикча гапиришади, тожик тилини биладиган ўзбеклар, ўзбекчани биладиган тожиклар ҳам кўп. Ёшлар орасида инглиз тилини биладиганлар бор эди. Айримлар эса бир-икки инглизча калималарни билишар экан... Баъзилар бизнинг олдимизга келиб инглизчада, қаердансиз, қалайсиз деб сўрашар, биз Ҳолландияданмиз деб жавоб берар эдик. Тамом. Кейин улар ўз йўлларида давом этишар ва ё ўз ишлари билан машғул бўлишарди. Қизиғи улар жуда мулойим табиат эди. Бизга бошқа Осиё давлатларида бўлгани каби сайёҳ экан булар, Ғарблик экан деб ўз нарсаларини сотиш учун “шилқимлик” қилишмас эди. Ҳатто сайёҳлар гавжум жойда ҳам ҳеч ким ортимиздан югуриб, уни олинг, буни олинг деб турмас эди. Мен ўзбекистонликларни аввал ҳам дўстсевар ва меҳмондўст деб эшитган эдим, аммо улар эшитганимдан кўра яхшироқ эдилар...\nБи-би-си: Айрим сўровномалар натижаларига кўра, ўзбекистонликлар дунёда ўзларини бахтиёр санайдиган халқлардан бири экан. Сизда қандай таасурот қолди?\nЛиндсей Корт: Буни тасаввур қилиш мумкин, одамлар жуда ҳам дўстсевар ва меҳмоннавоз эди. Эҳтимол, улар анчайин камбағал яшашар, аммо барибир дўстона муносабат бўлишар ва мамнун кўринишарди. Тушкун ва ё ғамгинликни кўп кўрмадик у ерда... Мен ҳам ўзимни бахтиёр ҳис этдим ва бунда ўзбекистонликларнинг ҳиссаси кўпроқ эди деб ўйлайман...\nБи-би-си: Иккингиз ҳам ғарблик ва ё демократия шаклланган бир мамлакат фуқароларисиз. Ўзбекистондаги режим ва сиёсат ҳақида нима деб ўйладингиз?\nЛиндсей Корт: Биласизми, одамлар сиёсат ҳақида гапиришмайди. Сиёсат ва ё ҳукумат ҳақида гапириш худди олабўжи ҳақида гапиришдай... қўрқишади деб ўйлайман. Чунки улар бу ҳақда гапиришса, бирор бир муаммо пайдо бўлади деб ўйлайдилар. Бир ўзбекистонлик аёл биз билан суҳбатда “Ўзбекистонда деворнинг ҳам қулоқлари бор”, деб айтди. Биз ҳатто Ҳолландия сиёсатига доир нимадир десак ҳам, улар дарров, “нима учун сиёсат ҳақида гаплашмоқдамиз, қўйинглар шуни”, деб мавзуни ўзгартиришарди. Биз учун Ҳолландия сиёсати ҳақида гапириш муаммо эмас, аммо улар қўрқишарди сиёсат ҳақида оғиз очишга...\nСёрд Клумпенар: Биз режим билан алоқада бўлмадик... рост, бир – икки марта полиция машиналари тўхтатишди. Бори шу. Албатта, Ўзбекистонда полицияга тез-тез кўзингиз тушади. Режим ҳақида гапириш учун менинг назаримда одамлар билан суҳбатлашиш керак. Улар аксарият ҳолатларда гапиришмайди ва ё дейлик мамлакат президенти, ҳукумат ҳақида сўрасангиз носамимий жавоб беришади. Буни сезиш жуда осон. Аммо одамлар билан дўстлашиб, дейлик улар ўз уйларига меҳмонга чақиришса, ана ўша ерда аксарият ҳукумат сиёсатини маъқулламаётганига гувоҳ бўласиз.\nImage caption "Ўзбекистонликлар меҳмондўст экан..."\nЛиндсей Корт: Биз суҳбатлашган одамлар орасида Шўролар иттифоқини қўмсаш ҳисси кучли бўлган ўзбекистонликлар талайгина эди. Уларга кўра, Шўролар даврида ҳамма нарса яхши бўлган, энди эса... қисқаси, улар ҳозирги ҳукуматдан рози эмаслар. Ижтимоий ҳимоя ва иқтисодий барқарорлик йўқ дейишади.\nБи-би-си: Ёшлар ҳам соғинишарканми Шўролар иттифоқини? Янги авлод вакиллари?\nЛиндсей Корт: Йўқ, йўқ... албатта, улар яшашмаган Шўролар даврида, аммо ота-оналаридан эшитишган, холос. Аммо каттароқ авлоднинг аксариятида носталгия бор эди.\nСёрд Клумпенар: Биз бир гуруҳ талабалар билан гаплашдик. Бу суҳбат жамоат жойида рўй берди, албатта, улар менинг назаримда аслида нималарни ўйлашлари ва орзу қилишларини очиқ айтишолмади. Бунга ишонаман. Улар ўзбекистонлик бўлганларидан фахрланишларини айтишар ва Ўзбекистон ўтиш жараёнида эканини урғулашарди. Яъни, ўтиш жараёнида демократия бўлмаслиги табиий, мана Ғарб давлатларида ҳам шундай кечган дейишарди. Демократия ўрнатилиши учун вақт керак дейишарди.\nБи-би-си: Сиз Тошкентда, Самарқанд ва Бухорода бўлдингиз... Нималар ёқди? Нималар ёқмади?\nСёрд Клумпенар: Самарқанд ва Бухоро Тошкентдан кескин фарқ қилар экан. Тожиклар кўп яшар экан бу қадимий шаҳарда. Очиғи, тилдан ташқари бу икки миллат ўртасида биз фарқ кўрмадик. Меъморчилик обидалари лол қолдиради одамни... Тошкент эса замонавий ва катта шаҳар...\nЛиндсей Корт: Тошкент менга кўлка шаҳардай туюлди (ghost town). Хиёбонлар, кўчалар бўм-бўш эди. Ёлғиз ҳайкаллар... Қаердамиз деб ўйлаб қоласан киши. Биз бир одамдан бунақа бўм-бўшликнинг сабабини сўрадик. У ҳамма ўз уйида деб айтди. Ҳаёт ичкарида давом этади. Бизда кўчага чиқиб юрмайди одамлар деди.\nБи-би-си: Сиз Ўзбекистонга сафарингиздан аввал мамлакат ҳақида нималарни билардингиз?\nСёрд Клумпенар: Биз кўп ўқидик Ўзбекистон ҳақида... У ердаги режим ҳақида, қандай бошқарилаётгани ва мамлакатдаги инсон ҳуқуқларининг абгор вазияти ҳақида билар эдик. Бу ерда сўз эркинлиги йўқлигидан хабаримиз бор эди. Аммо мамлакатга “ўқимаган” сайёҳ бўлиб келсангиз, кўча-куйда бу муаммоларни осонгина кўрмайсиз. Албатта, полиция кўп, улар ҳамма ёқда... Ўзбекистонликлар эса бу муаммолар ҳақида гапиришни хушламайди.


ИнтерФУТБОЛ :: “Салоҳ – Африкалик Месси”...\n“Салоҳ – Африкалик Месси”...\nФутбол оламининг етук намояндалари фикрларини тинглаш ҳамиша қизиқ бўлган. Ўтган ҳафта давомида шундай шахслар томонидан турли гап-сўзлар янгради. Уларнинг ичида сизга маъқул келадиганлари топилишига шубҳа йўқ.\nПеп Гвардиола («Бавария»нинг клублар ўртасида жаҳон чемпиони бўлганидан кейин): - Биз жуда фахрланамиз, мен жуда фахрланаман, барчани, айниқса, Ханси (Флик)ни, футболчиларни ва ёрдамчи ходимларни ушбу ажойиб ғалаба билан табриклайман. Аммо Хансига айтмоқчиманки, кетма-кет олтита унвонни ютган иккинчи жамоасиз! Сиздан олдин яна бир жамоа бор эди, албатта, «Барселона»... шундай экан, мен Месси ва компанияга қўнғироқ қиламан, еттинчи унвон учун ўйнай оламизми? Қачон ва қаердалигини айтинг ва биз у ерда бўламиз!\nРэйчел Браун-Финнис (Исландиядаги ўйин ҳақида): - Оролда атиги 5000 киши яшарди. Мен у ерга учдим. Ажойиб эди! Биринчи машғулотимда ўтли вулқонга чиқдик. Бизга чўққида бир-икки дақиқадан кўп вақт турмаслигимизни айтишди, чунки оёқларимиз ости жуда иссиқ эди. Мен эса «Яхши...» дедим. Тепаликка чиқдик ва у ер ҳақиқатан ҳам жуда иссиқ эди. Машғулотимиз шундан иборат эдики, юқорига кўтарилганимизда, улар ўтли вулқонга слалом таёқчаларини қўйишди. Тепага чиқдик ва улар: «Яхши, бошлаймиз, ҳимоячилар пастга слалом услубида тушишади, дарвозабонлар эса слалом услубида шўнғишади», дейишди. Шунда ўйлаб қолдим: «Бундан яхши нима бўлиши мумкин?» Бу жуда ғаройиб эди. Кунига 22 соат ёруғлик... Ярим тунда имконият борлиги учун ҳам биз гольф ўйнадик.\nПиа Сундхаге (Хеге Риисе ҳақида): - Дунёнинг энг яхши ўйинчиларига сабоқ бера олишингизга амин эмасман. Биз шунчаки, жамоани бирлаштирамиз ва диққатимизни айрим жиҳатларга қаратамиз. Дастлаб футболчи, сўнгра мураббий сифатида унинг майдонни қандай кўра олиши, ўйинларга кўрсатган таъсири катта таассурот қолдирди.\nБорел Мукоко(Дортмунд «Боруссия»си аъзоси Юссуфа Мукоконинг укаси): - Юссуфа ҳар доим Лионель Мессини яхши кўрарди. Шунингдек, биз тез-тез Европанинг етакчи лигалари ёки Чемпионлар Лигаси ўйинларини бирга кузатардик. Бу ҳар доим жуда яхши эди. Африкада одамлар камдан-кам ҳолларда уйда телевизор олдида ёлғиз ўтириб, футбол кўришади. Аксарият кишилар барга бориб, биргаликда томоша қилишади. Баъзан Чемпионлар Лигасининг энг яхши ўйинларини кўриш учун юзлаб мухлислар йиғилади. Барда бирор нима буюртма қилишингиз шарт эмас, шунчаки ўтириб, ўйинни томоша қилишингиз мумкин. Гол урилган пайт кўпчилик ақлдан озади ва қўллаб-қувватлаётган клублари учун хурсанд бўлишади.\nЭден Азар(Premier Sports Network): - Болалигимда асосан Франция терма жамоасини кузатганман. Мен учун кумир вазифасини ўтаган футболчилар Зайниддин Зидан ва Тьерри Анри эди. Шунингдек, «Челси» билан муносабатларим туфайли буни тан олишим қийин, аммо ўша пайт менга «Арсенал» жуда ёқарди. Уларда Робер Пирес, (Сильвен) Вилтор ва (Патрик) Виейра каби футболчилари бор эди. Шунинг учун мен асосан француз футболчиларига эргашдим.\nЖанни Инфантино (ФИФА президенти): - Эдина ва унинг ёрдамчилари жуда яхши ишлашди. Улар лойиқ бўлганликлари учун ҳам шу ердалар. Пьерлуижи Коллина ва унинг жамоаси кимнидир бу ерга олиб келдими, демак улар бунга муносиб. Биз, албатта, кўпроқ аёллар ҳакам сифатида ишлашлари учун тўсиқларни бузмоқчимиз, олиб ташламоқчимиз. Чунки бу ҳаракат муҳим хабарни дунёга кўрсатади ва юборади. Мен эса буни шу ерда уддалай олганимиздан жуда фахрланаман ва хурсандман.\nКейси Стоуни (The Guardian): - Менимча, ҳукумат ва ҳокимият тепасида турганлар ушбу ижтимоий медиа платформаларини бошқариш учун кўпроқ ишлашлари керак ва биз туришимиз, гапиришимиз ҳамда бунинг содир бўлишини қабул қилиб бўлмайдиган ҳолатга келтиришимиз лозим. Ҳар қандай камситиш шакли мутлақо қабул қилиниши мумкин эмас. Менга жирканч эканлигимни ва аслида туғилмаслигим кераклигини айтишди. Улар менга бошқа одамни севишим сабабли почта орқа-ли унчалик яхши бўлмаган хабарларни юборишди.\nКарл-Хайнц Румменигге: - Менимча, Муҳаммад Салоҳ - африкалик Месси ва у албатта, дунёнинг энг яхши жамоаларида ўйнаш маҳоратига эга. Унинг эришган натижаларини Месси ва Роналдунинг «Барселона» ҳамда «Реал» билан бажарган ишларига таққослаш мумкин».\n15:51 Инсинье атайин «хурмача» қилиқлар ўйлаб топган... (0)


Садаф (Шайх хазратлариниг "Мукаммал саодат йўли" китобини ўқиганда) - 5 Октября 2021 - www.SherlarUz.CoM - SMS SHERLAR, SEVGI SHERLARI, YANGI\nГлавная » 2021 » Октябрь » 5 » Садаф (Шайх хазратлариниг "Мукаммал саодат йўли" китобини ўқиганда)\nАммо соғаймаганди буткул.\nҚилиш керак эди эхтиёт,\nУ ўзини беш йилча яна,\nБир кун мендан рухсат сўради,\nБориш керак эмиш Измирга.\nУ пайтлар қиш ойи эди,\n"Сенга совуқ мумкинмас, дедим\nФақат самолётда борасан,\nШунда руҳсат бераман, қизим".\nАфтобусда йўлга чиқибди,\nСамолётга ололмай чипта.\nБир кун қолиб кетибди йўлда.\nҚайтиб келгач ўша касаллик,\nВужудига кетди тарқалиб,\nНафас олар эди у фақат\nКислородли жихозни тақиб.\nОғирлашиб борди ахволи,\nТузалишдан эди умид кам.\nАйтар эди фақат хижжалаб,\nХатто оддий сўзларини ҳам.\nБир гал деди: "Сиз-дан ха-фа-ман,\nДок-тор, дин-до-р экан-сиз Я-на.\nНе-га мен-га ет-каз-ма-дин-гиз,\nАл-лоҳ, ў-лим, о-хи-рат ни-ма?"\nУнинг диний илми оз эди,\nБўлса савол бермасди бешак.\nДедим: "Иймон муолажасин,\nЎзинг дилдан исташинг керак".\n"Истайман" деб бош ирғади у.\nГоҳ бўғилиб, гоҳ қалби жўшиб,\nДаволашни давом эттирдим.\nИймон муолажасин қўшиб.\nДарсмиди у, муолажами?\nТинглар эди хапқириб юрак,\nБир кун менга савол берди у:\nЎла-ёт-ган-да не де-йиш ке-рак?\nДедим: "сениг бу холатингда\nКалимаи шаходат узун.\nГар ўзингда шу холни сесанг,\nФақат "Аллоҳ, Муҳаммад", дегин".\nБорар эди кучайиб оғриқ,\nУнга фақат қилардик морфин,\nНият - бемор оғриғин сезмай,\nОром олиб, уйқуда ётсин.\nБир кун менга бўлди қўнғироқ,\nҚиз онаси йиғлаб деяпти:\n"Бир хафтадан бери бошқача,\nСадаф морфин қилдирмаяпти".\nКелиб ундан сўрасам, деди:\n- Ўлимга уйқуда дуч келсам,\nХолим нима бўлади, "Аллоҳ,\nМуҳаммад", деб айта олмасам?\nДедим: - Қўрқма укол олавер, -\nТаскин бериб, юпатдим қизни,\n- Уколдан олдин ҳам, кейин ҳам,\nТакрорлаб ёт шу икки сўзни.\nСўнги марта сўради: - Доктор, -\nКўзларида умид ва қўрқув.\n- Агар менга Азроил келса,\nҚай шаклда кўринади у?\nЖавоб бердим: - Қўрқмагин қизим,\nУ мўминга дўст бир фаришта,\nИншаоллоҳ, келади сенга\nНафис, гўзал бир кўринишда.\nЭртаси кун у оғирлашди,\nЭшитдим-у уйига чопдим,\nМен Садафни жон таслим қилиб,\nСархуш ётган бир холда топдим.\nУни узоқ парваришлаган,\nКекса аёл ёнида эди.\nҲалгина содир бўлган бир\nмўъжизани гапириб берди:\n"Садаф қўққис хаво жихозин,\nОлиб ташлаб, ўрнидан турди.\n"Бис-мил-лаҳ" деб таҳорат олиб,\nИкки ракат намоз ўқиди.\nҲаммамиз лол, ҳаммамиз ҳайрон,\nМўъжизадан турардик қотиб,\nУ ўрнига чўзилди холсиз,\nКалимаи шаҳодат айтиб,\nСўнг: "Дўкторга айтинг, деди, у\nСархуш, кўзларида хайрат, нам:\nЎлим фариштасини кўрдим,\nГўзал экан у айтгандан ҳам..."\nКатегория: MARXABO KARIMOVA SHERLARI / МАРХАБО КАРИМОВА ШЕРЛАРИ | Просмотров: 77 | Добавил: Sherlaruzcom | Теги: У ўзини беш йилча яна, Шунда руҳсат, дедим Фақат самолётда борасан, Аммо соғаймаганди буткул. Қилиш кер, Бориш керак эмиш Измирга. У пайтлар, Кўкрак саратони чекинди, Садаф деган ёш бир бемор қиз, Бир кун мендан рухсат сўради, Сенга совуқ мумкинмас, Даволанди қўлимда уч йил | Рейтинг: 0.0/0\nUshbu saxifada Садаф (Шайх хазратлариниг "Мукаммал саодат йўли" китобини ўқиганда) haqida juda ajoyib she'rlarni o'qishingiz mumkin bo'ladi. Ajoyib hikoyalar, tasirli voqealar va she'rlarni bizning saytda o'qing MARXABO KARIMOVA SHERLARI / МАРХАБО КАРИМОВА ШЕРЛАРИ bo'limida yana bir qancha ajoyib hikoyalar, qiziqarli va manoli aforizmlar yoki she'rlarni maroq bilan o'qing. Bizning saytda xar kuni bir biridan qiziqarli manoli tasirli hikoyalar, she'rlar, va aforizmlar ni o'qishingiz mumkin bo'ladi yana bizning saytda Садаф (Шайх хазратлариниг "Мукаммал саодат йўли" китобини ўқиганда) dan tashqari yana MARXABO KARIMOVA SHERLARI / МАРХАБО КАРИМОВА ШЕРЛАРИ Haqida ham ajoyib maqolalar (www.Sherlaruz.com - AFORIZM VA STATUSLAR) saytida birinchi bo'lib e'tiboringizga havola etiladi. Bizdan yiroqlashmang zero biz sizlar uchun doim xizmatdamiz xurmat bilan www.SherlarUz.CoM - SMS SHERLAR, SEVGI SHERLARI, YANGI


Ислом Каримов Кувайтга жўнаб кетди\nТўлқин 19 январь куни Ўзбекистон Республикаси Президенти Ислом Каримов Кувайт амири шайх ал-Аҳмад ас-Сабоҳнинг таклифига биноан икки кунлик расмий ташриф билан мазкур мамлакатга жўнаб кетди.\nПрезидент сафар олдидан Тошкент аэропортида журналистларга берган интервьюсида ташриф давомида 6 та муҳим ҳужжатга имзо чекиш режалаштирилаётганини маълум қилди. Унинг таъкидлашича, икки давлат ўртасида савдо-иқтисодий, фан, техника соҳаларида алоқалар ўрнатиш, ўзаро сармояларни ҳимоялаш тўғрисида ҳужжатлар имзолаш мўлжалланган.\nТашриф давомида, шунингдек, икки томонлама солиқ олишни ва авиация қатновини тартибга солиш, террорчилик, гиёҳванд моддалар контрабандаси ва уюшган жиноятчиликка қарши курашда ҳамкорликни йўлга қўйиш ҳақида битимлар, Араб иқтисодий тараққиёти Кувайт жамғармаси билан Ўзбекистон ҳукумати ўртасида ҳамкорлик тўғрисида меморандум имзолаш кўзда тутилган.\nИслом Каримов Кувайт билан мавжуд ҳамкорлик алоқалари кўламидан қониқмаслигини билдирди. Унинг айтишича, илгари имзоланган турли ҳужжатлар ижро этилмаётир. Ташрифдан кўзланган мақсад мана шу алоқаларга янгича маъно-мазмун беришдан иборат.\nКузатувчиларнинг билдиришича, бу сафар Ўзбекистон раҳбарининг Кувайтга илк расмий ташрифидир. Сиёсатшунос Малик Абдураззоқовнинг айтишича, сўнгги 7-8 йил мобайнида Ўзбекистон Президенти араб давлатлари ва Яқин Шарқ минтақасига сафар қилмаган. Бироқ бу мамлакатлар билан яқин алоқаларни йўлга қўйиш Ўзбекистон учун муҳим.\nРасмий маълумотларга кўра, Араб иқтисодий тараққиёти Кувайт жамғармаси делегациясининг 1997 йилнинг 24-26 июнь кунлари Тошкентга қилган сафари икки томонлама алоқаларнинг жонланишига муҳим омил бўлган. Мазкур ташриф чоғида жамғарманинг Нукус ва Урганч шаҳарларини ичимлик сув билан таъминлаш лойиҳасини молиялаштириш учун 19 миллион доллар кредит ажратиши ҳақида битим имзоланган. Шунингдек, жамғарма Қарши магистрал каналини таъмирлашга ҳам шунча маблағ ажратган.\nРасмий манбаларнинг маълум қилишича, Ўзбекистон ҳукумати ва Араб иқтисодий тараққиёти Кувайт жамғармаси ўртасида ҳамкорлик тўғрисидаги меморандум имзоланса, жамғарма умумий қиймати 215 миллион доллар бўлган 9 лойиҳани молиялаштириш мажбуриятини ўз зиммасига олади.


Голландиянинг “Kooning the Wedding Palace” дизайнери Лола Ходжаева иштирокида вебинар ташкил этилди. – Kamoliddin Behzod nomidagi Milliy rassomlik va dizayn instituti\nГолландиянинг “Kooning the Wedding Palace” дизайнери Лола Ходжаева иштирокида вебинар ташкил этилди.\nКамолиддин Беҳзод номидаги Миллий рассомлик ва дизайн институтида “LoKhoZa” бренди асосчиси, Голландиянинг “Kooning the Wedding Palace” дизайнери Лола Ходжаева иштирокида вебинар ташкил этилди. Ушбу вебинарда институтининг профессор-ўқитувчилари ва талабалари билан бир қаторда Голландиялик дизайнерлар ҳам иштирок этди. Лола Ходжаева бугунги кунда Европада яшаб, ижод қилаётган дизайнер бўлиб, ўзбек миллий маданияти ва либосларини хорижда кенг тарғиб қилмоқда. Дизайнер миллий матоларимиз ва безакларимиздан фойдаланган ҳолда янги либослар яратиб келмоқда. Ижод йўли давомида ҳар хил услубларда ўзини синаб кўрган, авангарддан тортиб классик услубларда либослар яратган дизайнер ўз брендини очишга муяссар бўлган.\nВебинарда миллий атлас, адрас матоларимизни жуда кўп таниқли дизайнерлар ўз ишларида қўллашгани ҳамда Европа дизайнерлари орасида оммалашиб бораётгани таъкидланди. Шунингдек, Лола Ходжаева ёш дизайнерларга Европадаги дизайн соҳасида бўлаётган ўзгаришлар тўғрисида маълумот бериб, ушбу соҳа келажаги тўғрисида ўз фикр-мулоҳазалари билан ўртоқлашди.\nВебинарда талабалар ҳамда профессор-ўқитувчилар ўзларини қизиқтирган бошқа саволларига ҳам жавоб олдилар ҳамда келгусида ҳамкорлик қилиш ва тажриба алмашишга келишиб олинди.\n“САНЪАТ ЁШЛАР НИГОҲИДА-IХ” конференция эълони\nAprel 26, 2020 Aprel 26, 2020 Mrdi_Matbuot_Kotibi\nMay 13, 2020 May 13, 2020 Mrdi_Matbuot_Kotibi\n“Tasviriy san’at” fakulteti “Miniatura va kitob grafikasi kafedrasi” dotsenti Erkin Nurmonov Yunusobod tumanidagi 258-umumiy o’rta ta’lim maktabida maktab yoshidagi bolalarga mo’ljallangan “Tasviriy san’at” tugaragini tashkil etdi.


ТОШПУЛАТ РАХМАТУЛЛАЕВ СОГДИАНА: Беҳбудий яшаган уйни унинг хотира музейига айлантиришга нима тўсқинлик қилмоқда?\nБеҳбудий яшаган уйни унинг хотира музейига айлантиришга нима тўсқинлик қилмоқда?\nСамарқандда улуғ маърифатпарвар Маҳмудхўжа Беҳбудий тавваллуд топган кун – 19 январда ибратли ва эсга қоларли тадбир бўлиб ўтди. Вилоят халқ таълими ходимларини қайта тайёрлаш ва уларнинг малакасини ошириш ҳудудий марказида ташкил этилган маънавий-маърифий тадбирда олимлар, педагоглар, Беҳбудий авлодларининг вакиллари қатнашдилар.\nТадбирни марказ директори Саидаҳмад Усмонов кириш сўзи билан очди ва унда шаҳар жамоатчилиги вакиллари билан бирга малака оширишга келган халқ таълими ходимлари қатнашаётганлиги улуғ бобокалонимиз меросини тарғиб қилишда муҳим омиллардан бирига айланишига ишонч билдирди.\n“Беҳбудий” романининг муаллифи, кўп йиллар давомида улуғ маърифатпарвар меросини чуқур ўрганиш ва кенг халқ оммасига етказишга жонбозлик кўрсатиб келаётган ёзувчи ва публицист Нусрат Раҳматнинг чиқиши тўпланганлар томонидан қизғин кутиб олинди. Ана шу марказ ҳовлисида Беҳбудий бюстини ўрнатишда ташаббус кўрсатган ва кўп йиллик меҳнати ва ўз маблағи эвазига мақсадига эришган бу тиниб-тинчимас инсон жадидчилик ҳаракатининг етакчиларидан бири ҳақида ибратли ҳикояларни сўзлаб берди.\nНусрат Раҳмат Беҳбудий биринчи навбатда маърифатпарвар, муаллим бўлганлигини, у халқимизнинг билимли бўлиши мамлакат тараққиёти ва мустақиллигининг энг муҳим омили эканлигини доимо такрорлаб турганлигини таъкидлади. Шу сабабли қатл этилиши олдидан амир зиндонида ёзган “Васиятнома”сида Беҳбудий шундай сўзларни битган: “Маориф йўлида ишлайдурғон муаллимларнинг бошини силангизлар! Маорифға ёрдам этингиз! Ўртадан нифоҳни кўтарингиз! Туркистон болаларини илмсиз қўймангизлар! Ҳар иш қилсангиз жамоат ила қилингизлар! Ҳаммага озодлик йўлини кўрсатингизлар!”.\nМаърифатпарварнинг эвараси Шоҳрух Беҳбудий бобокалони ҳақида оилада сақланиб қолган хотиралардан сўзлаб берди. У Маҳмудхўжа Беҳбудий ҳаёти ва ижодини ўрганган олимларни санаб ўтди ва уларга миннатдорлик изҳор этди.\nСамДУ профессори Суюн Каримов Беҳбудий нафақат дунёвий илмлар, балки диний билимлардан яхши хабардор бўлганлигини, муфтий сифатида адолат билан иш тутганлигини уқтириб ўтди. Олим бир муҳим таклифни ўртага ташлади. Самарқанд шаҳридаги Беҳбудийнинг уйида унинг музийини ташкил этиш вақти келганлигини, бунинг учун ҳеч қандай тўсиқ йўқлигини таъкидлади. Унинг ана шундай таклиф билан тегишли ташкилотларга мурожаат этиш ҳақидаги фикрини тўпланганлар қарсак билан кутиб олдилар.\nАвтор: Тошпулат Рахматуллаев на 20:35


12 сентябрь, 2020, 08:38\nУ 21 сентябрь куни навбатдаги жангини ўтказади.\nМаълумки, профессионал боксда мағлубиятсиз одимини давом эттираётган Шоҳжаҳон Эргашев (18-0, 16 КО)21 сентябрь куни Санкт–Петербургда навбатдаги жангини ўтказади. Унга беларуслик Дмитрий Милиуша (9-3-1, 4 КО) рақиблик қилади.\nГарчи, ушбу тўқнашув бир неча кундан кейин ўтказилса-да, унинг промоутери Дмитрий Салита яна янги рақиб билан музокара олиб бораётган экан. Манбаларнинг маълум қилишича, қозоғистонлик мағлубият нималигини биламай келаётган Ботир Жукембаевга юртдошимизнинг промоутери таклиф билан чиққан. Жукембоев (18-0, 14 КО) томони ушбу таклифни ўрганиб чиқмоқда ва музокаралар ижобий якунланса, 19 ноябрь куни Шоҳжаҳон Эргашев - Ботир Жукембаев қарама-қаршилигини кўришимиз мумкин.\nМаълумот учун, Қозоғистон вакили IBF рейтингида 8, WBAда 15 ва WBCда 8-ўринда қайд этилган.


Ўзбекистон Республикаси Маданият вазири Шанхай Ҳамкорлик ташкилоти Бош котиби билан учрашди\n03\tНоябрь 2019\nУчрашув давомида маданий, гуманитар ва миллатларнинг тарихий маданий мерос бойликларини сақлаган ҳолда икки томонлама ҳамкорлик алоқаларни янада ривожлантириш тўғрисида фикр алмашилди. Бир қатор маданият ва санъат йўналишларида, шу билан бирга юртимиздаги маданий мерос объектларига туристлар оқимини кўпайтириш масалалари юзасидан батафсил келишиб олинди.\nШунингдек, Бош котиб томонидан Хитой давлатида Ўзбекистон Маданияти кунларини ўтказиш таклифи илгари сурилди. Ўз навбатида Маданият вазири ушбу таклифни қўллаб-қувватлаб, миллий қадриятларимизни ва маданиятимизни хитойликларга кўрсатиш фурсатидан хурсандлигини билдирди. Шунингдек, В.Норов ва Б.Сайфуллаев “ШОСнинг 9 нотаси” номли танловини янги кўринишида, яъни фольклор жамоаларининг танлови ва “Мисс ШОС” кўрик-танлови лойиҳаларини ўтказиш каби таклифларни ҳам сухбат давомида айтиб ўтишди.\nБош котиб хитойликлар турли давлатларда “Буюк ипак йўли”да 30 дан ортиқ янги карвон саройиларни барпо этиши тўғрисида маълумот бериб ўтди. Бу билан, Ўзбекистонда ҳам карвон саройилар қурилиши режалаштирилганлигини билдирди.\nБугунги хостлар .... 1016\nБарча хостлар ..... 1643792